text:
Ku wa 19 Kanama 2018, Urubyiruko duherutse kugira amahirwe y’imbonekarimwe yo kuganira n’Umukuru w’Igihugu, Paul Kagame; watuganirije nk’umubyeyi uhanura abana be cyangwa se umuntu mukuru uhugura abo aruta.
Byari ibiganiro bikubiyemo impanuro kuva ubwo yahingukaga mu cyumba byabereyemo i Rusororo. Muzehe wacu, yatangiye atubwira mu marenga icyo atwitezemo abikora mu mvugo ya kibyeyi.
Ndibuka ko yatangiye atubwira ati iyo umuntu abaganirije ari mukuru arabahanura. Ati kandi mwese uko muri aha ndabaruta mu ntege amatwi rero.
Ubutumwa bwe na n’ubu buhora bunzenga mu matwi ku buryo ikiganiro yaduhaye nyuma y’uriya munsi maze kucyumva inshuro 18 ariko buri munsi ncyumvana amarangamutima, umutima wanjye uba umbaza byinshi. Uba umbaza niba ntari kumva umuntu uvuga cyangwa se niba ndi kumva ibyo avuga.
Perezida wacu yatangiye atubwira ati ‘rubyiruko nimunkoreshe’, atubwira ibyo yanga n’ibyo akunda. Icyo nibuka yatinzeho umwanya munini, ni ibiyobyabwenge avuga ati ‘ibyo bintu biyobya ubwenge, mubigendere kure’.
Mu mvugo z’urubyiruko rwari ruhari, twikije cyane ku kumubwira ko tumukunda ko tumwemera ndetse twamubwiye ko twiteguye kujya gukoresha igihe cyacu uko bikwiye.
Ibi byo rwose sinshidikanya ukuri kwabyo kuko mu busanzwe urubyiruko rukunze Perezida wacu kurusha abakuru. Nta bushakashatsi nakoze bubigaragaza ariko iyo mbyitegereje mbibona bwangu.
Reka mbahe nk’urugero rw’ibyo nshingiraho. Urebye nko kuri WhatsApp, Facebook n’izindi mbuga nkoranyambaga, wasanga umubare munini w’abafiteho amafoto ya Nyakubahwa ari urubyiruko kurusha abakuru.
Urukundo urubyiruko rumufitiye ntirwihishira. Ni mu gihe kandi koko kuko benshi basaga n’abambaye umugoma yabambitse ikirezi afata n’igihe cyo kubabwira ko bakwiye kumenya ko cyera.
Hari ibihamya byinshi bibishimangira ku buryo uwashaka kubihinyuza bitamuhira na busa. Na we ubitekereje wasanga bifite ishingiro.
Nemera ko imbaraga z’abantu 2000 twahanuwe na Perezida twari umubare mwiza wahindura byinshi.
Reka mvome mu ndirimbo dukunda kuririmba igira iti “Ibidakwiriye nimbibona nzabivuga.” Tugakomeza tuti “Ibyo Kagame yatugejejeho nta wabisenya tureba tuti oya oya rwose kirazira.”
Ubwo siniriwe mvuga uko tubyina kakahava tuti “tuzarwubaka turugire nka paradizo.”
Ko umugabo ari uvuga ijambo akarigumaho amagambo twamwibwiriye kuri uriya munsi ko “Turakwemera, turagukunda, twiteguye gushyira mu bikorwa ibyo twiyemeje twayashyize mu bikorwa?”
Reka mbibarize rungano! Ko uwo ukunda unakunda ibye, ugakorana umurava, ukazinukwa urunuka ibyo yanga, aho ibyacu ntibigaragarira mu mvugo, mu mivugo, imbyino n’imbwirwaruhame zacu gusa?
Kuki twemera kuyoba ubwenge koko?
Mu ijambo rye Perezida Kagame yagarutse ku biyobyabwenge yibaza impamvu urubyiruko rukomeza kubyijandikamo. Ugasanga abana baririrwa bihishahisha bajya kunywa itabi.
Ibiyobyabwenge n’inzoga yakomeje kwita agatama, byishe urubyiruko rwinshi. Ntibikwiye yewe no gushyirwa mu bihugu bifite umubare w’abakunda agasembuye ntabwo bikwiye.
Ahantu naboneye ko dushobora kuba tubeshya umusaza wacu, ni igihe twari tuvuye mu kiganiro yaduhaye. Birababaje kuba umuntu amaze kukubuza gukora ikintu, yamara kurenga ukagikora ahubwo wagira ngo uribohoye.
Nabonye urubyiruko rugenzi rwanjye, rwasinze, rwataye ubwenge aho ngaho twari tumaze kumvira impanuro. Ubwo abo bumvise ubutumwa, bumvise impanuro? Kuki bamwe twemera kuba ba mpanavuba nigendere? Ntibyari bikwiye na busa, tuba twataririye igihango twagiriye imbere y’umukuru.
Ubushakashatsi bwo mu 2011 bwakorewe ku rubyiruko 2400, bwagaragaje ko nibura abasaga 52% bakoresheje inshuro imwe ibiyobyabwenge kandi ko uwabifashe ashobora no kongera akabifataho, muri bo 4% byabagize imbata.
Dushingiye kuri iyi mibare, ubu umukoro Perezida yahaye urubyiruko ni gute urimo gukorwa, ese ni gute ukurikiranwa? Rwa rubyiruko rweretse urukundo rufitiye Perezida rukwiye kugirana na we igihango kitari umuhango rugatekereza ko ugitatiye kimuhama.
Urubyiruko rubyemera ntabwo u Rwanda ruzasenyuka rubireba, ntiruzabona ibidakwiriye ngo rucweze. Ibi bizatuma aho rutuye bavuga bati rwa rubyiruko rwa Kagame ruhari nta warya ruswa hano kuko hari abamureberera.
Iki nicyo gihango twagombaga kugirana na Perezida kandi nawe akajya abibona ko byatanze umusaruro mu muryango Nyarwanda.
Ese kuki amatsinda yo kurwanya ibiyobyabwenge yagiye akendera mu bigo by’amashuri? Ese amasomo yatangirwagamo yari imfabusa? Ubuse twe nk’urubyiruko ntacyo twabikoraho? Ubu koko dutegereze Perezida abitubwire?
Urubyiruko rw’u Rwanda dufite amahirwe adasanzwe yo kugira Perezida utwitaho, akaduhangayikira.
Hariya yaratubajije ati “Ni iki gituma umuntu yemera ibimuyobya ubwenge?”
Rubyiruko, rungano twibaze mu by’ukuri kuki twemera kwiyahuza ibiyobyabwenge bamwe muri twe bikadutera kwica ababyeyi?
Rubyiruko rwahanuwe n’Umukuru, ni bangahe umaze kubuza kunywa ibiyobyabwenge, aho ntiwaba utabinywa ariko bikanywebwa n’abo mugendana urebera?
Inzoga na zo zabaye ikiyobyabwenge. Abantu zirabandarika biteye agahinda. Kuki twemera ko zikomeza kwangiza ubuzima bwacu?
Koko birakwiye ko duheranwa n’agatama muzi neza umukoro twahawe n’umukuru w’igihugu? Yaba ari iyihe mpamvu yatumye tubyemera tuzi ko tutazabishobora?
Ndabaza nti ese koko Umusaza (Perezida Kagame) wacu turamukunda?
Reka nongere mbabaze rungano! Ese ni gute, ni ryari, ibyo tuvuga, turirimba bizajya mu ngiro? Ubu dusabwe kugaragaza aho tugeze ishyirwa mu bikorwa ry’umukoro twahawe, bati shyira ku rutonde ibyo wahinduye ku bwawe cyangwa aho uba noneho ujye gukosoza, ese twabona amanota angahe?
Kuki nkuko iyo Perezida wa Repubulika agiye ahantu hasigwa amarangi mashya, imihanda ikubakwa ikarimbishwa, urubyiruko tukemera ko bikorwa uwo munsi? Kuki tutaharanira ko iwacu hahora hasukuye?
Dukwiye kugira urubyiruko rukunda Perezida atari ku munwa ahubwo tukavuga tuti Nyakubahwa turagukunda kandi kuva uyu munsi twiyemeje kubikugaragariza mu bikorwa. Twiyemeje kuba indorerwamo zireberwamo ko tukwemera.
Niba twaragiranye igihango na Perezida ntibikwiye ko nugera ku murenge uca ku ruhande ukihunza inshingano zo gufasha abaturage bategereje gitifu mu gihe ubifitiye ubushobozi; aho ubonye bitagenda ntugasige utagize icyo ubikoraho.
Shaka icyo wakora mu bushobozi bwawe ngo ikibazo gihari gikemuke. Ese nkwiye kurebera kugeza ryari?
Urubyiruko nitugera ku rwego rwo kutarebera ibibangamiye inyungu z’igihugu, tukavuga tuti turi mu mukoro twahawe na Perezida. Nitugera kuri iyo ntego tuzaba dutsinze igitego cy’umutwe.
Kuki turirimba ko ‘ibidakwiriye nitubibona tuzabivuga’ ariko bigakorerwa mu maso yacu turebera?
Niba urubyiruko rugize 70% by’Abanyarwanda, rwemera Perezida nk’icyitegererezo cyarwo nta cyarunanira rwubakiye kuri gahunda ze by’ukuri.
Twibaze nyuma yo guhura nawe impamba y’ubuzima byadusigiye ni iyihe. Ese umukoro yaduhaye wo tuwugeze he?
Ubwanditsi: Ibikubiye muri iyi nyandiko ni ibitekerezo bwite by’umwanditsi. Marcel Ntazinda, ni urubyiruko. Akora mu kigo gishinzwe gukusanya no gusangiza ibigo by’imari amakuru ku nguzanyo, Credit information system. Asanzwe kandi ari umwanditsi w’imivugo n’amakinamico.
Marcel Ntazinda asaba urubyiruko kwibuka impanuro za Perezida Kagame


c: text/html

text:
Ubumuga bwo kutumva bufata abana bakivuka ku rugero rwa 1 ku gihumbi; na 2 ku gihumbi mu bana bafite hejuru y'imyaka 4. Butangira gahoro gahoro, bigafata intera y'uburwayi uko iminsi igenda yicuma kandi umwana atavuzwa.
Ibi bimugiraho ingaruka mu buzima bwa buri munsi haba mu mikurire ye, mu mibanire n'abandi cyangwa mu myigire ye.
Nkuko byemezwa n'ihuriro ry'abaganga b'abana mu gihugu cy'u Bufaransa, hari ibimenyetso ababyeyi bagomba kwitondera, bakajyana umwana wabo kwa muganga w'abana igihe babibonye kuwabo.
- Kuva akivuka kugeza ku mezi 3: Kuba umwana atagaragaza kwikanga na guke igihe habayeho urusaku rwinshi, no kuryama igihe kirekire ubona atikubaganya mu bitotsi bye.
- Guhera ku mezi 6 : ntagerageza gushakisha aho urusaku ruturuka, igihe atari bugufi bwaho.
- Hagati y'amezi 9 na 12 : iyo avugishishijwe n'uwari we wese ubona ntacyo bimuhinduyeho (nko kuba yavuga amagambo nka « ma-ma », cyangwa ngo abe yagira no kugaragaza ko hari icyo ashaka kuvuga.
- Ku mezi 12 : nta jambo na rimwe aragerageza kuvuga ryumvikana. Muri iki kigero umwana muzima agomba kuba ashobora kuvuga amagambo mato mato nka «maman, papa».
- Ku mezi 18 : kudashobora kuvuga amazina y'ibice by'umubiri (umutwe, amaboko,...); biba bigaragara ko hari amagambo menshi atazi yakagombye kuba azi.
- Imyaka 2: ntashobora kugerageza kuvuga ibyo abona mu mashusho. Ku rugero rwe yakagombye kuba avuga yungikanya byibura amagambo 2 cyangwa 3 (urugero: mama kugenda ku kazi)
- Imyaka 3: ntashobora kumva cyangwa gukurikiza icyo abwiwe gukora cyose.
- Imyaka 4 : ntarashobora kuvuga ijambo na rimwe.
- Hejuru y'imyaka 4 : azamura kenshi ijwi rya televiziyo ku buryo bukabije, iyo ashatse kwisobanura akoresha amarenga cyangwa ukabona arasa n'usaba gusubirirwamo ibyo abwiwe; ntiyumva urusaku n'amajwi aranguruye, aratsindwa mu ishuri.
Muri rusange, umwana ufite ubumuga bwo kutumva ubona adatuje mu mibereho ye, atihanganira abandi, atavuga byinshi. Kurambirwa agira bituruka ku gushakisha amakuru (information) ku isi imuzengurutse, amakuru aba yiyumvamo ko abura.
Mubyeyi, igihe ubonye ibi bimenyetso ku mwana wawe, muganishe ku muganga uzobereye mu ndwara z'amatwi hakiri kare, usigasire ubuzima bw'uwawe.
Ubumuga bwo kutumva ku bana bato; Wabyifatamo ute?
Ubumuga bwo kutumva bufata abana bakivuka ku rugero rwa 1 ku gihumbi; na 2 ku gihumbi mu bana bafite hejuru y'imyaka 4. Butangira gahoro gahoro, bigafata intera y'uburwayi uko iminsi igenda yicuma kandi umwana atavuzwa.

robotstxt: allowed

filter: keep


text:
Guverineri w’Intara y’Iburasirazuba Bwana Mufulukye Fred muri iri joro asuye Intore 413 z’Abanyeshuri barangije amashuri yisumbuye bari mu itorero mu Karere ka Rwamagana kuri Site y’ishuri ryisumbuye rya ASPEJ riherereye mu Murenge wa Muhazi .
Mu mpanuro yagejeje kuri uru rubyiruko Guverineri yarushimiye kuba rwaritabiriye itorero arusaba kuba urubyiruko ruharanira impinduka zigamije iterambere ry’Igihugu. yasabye urubyiruko ko mu gihe ruzaba rusubiye mu ngo iwabo mu rugo ruzabe umusemburo w’impinduka kandi ruharanire kuba Intangarugero
"Igihugu rukeneye Urubyiruko rufite imyitwarire myiza, rutajya mu biyobyabwenge, rutarebera ibibi bikorwa, ruzana ubushya ariko mbere ya byose rurangwa na Discipline no Gukunda Igihugu" Guverineri Bwana Mufulukye abwira Urubyiruko
Guverineri yasabye uru rubyiruko kandi kwita ku isuku no kuyishishikariza abaturage hirya no hino muri iyi Ntara ndetse no gufatanya n’Ubuyobozi guhangana n’Ibiyobyabwenge kandi bagasenyera umugozi umwe bagamije gukomeza kubaka Igihugu mu bihe bizaza.


text:
Nsabimana Sylvain Umunyamabanga Nshingwabikorwa w’Akarere ka Rubavu yasezeye ku mirimo ye ku mpamvu ze bwite, avuga ko agiye kwiga.
Dushimiyimana Lambert umuyobozi w’Inama njyanama y’Akarere yemeje ko bakiriye ibaruwa yo kwegura kwa Nsabimana. Umuyobozi wa Njyanama avuga ko Nsabimana Ashobora kuba yabonaga hari ibyamunaniraga agahitamo gusezera.
Ubwegure bw’uyu muyobozi bubaye nyuma y’imikoranire itari myiza no kutumvikana bivugwa mu bayobozi b’aka karere nawe arimo.
Biravugwa ko kwegura kwa Nsabimana gufitanye isano n’iyo mikoranire mibi ivugwa muri bamwe mu bayobozi n’abakozi b’Akarere.
Nsabimana yahawe akazi nk’Umunyamabanga Nshingwabikorwa w’Akarere ka Rubavu mu Ukuboza 2015 uwo yari asimbuye yari afungiwe amakosa yo gutanga amasoko binyuranije n’amategeko.
Alain K. KAGAME
UMUSEKE. RW/Rubavu


text:
Mu gihe akarere ka Gicumbi kagomeje ibikorwa byo kwegereza amazi meza abaturage, bamwe mu batuye mu murenge wa Manyagiro muri aka karere by’umwihariko abagore baravuga ko umwanya bamaraga bajya gushaka amazi batangiye kuwubyaza ibindi bikorwa.
Babonye amazi hafi ntibagikora urugendo rurerure
Mukamana utuye mu kagari ka Rusekera mu murenge wa Manyagiro, avuga ko bakoraga urugendo rutari hasi y’amasaha abiri ariko kuri ubu basigaye babona amazi bugufi bakagira indi mirimo bakora.
Yagize ati ”Aka gace dutuyemo ikibazo cy’amazi cyari ingorabahizi, twajyaga kuvoma epfiriya mu gishanga ku buryo twamaraga amasaha atari munsi y’atatu bityo bigatuma tutabona uko tujya mu yindi mirimo”.
bashimira abafatanyabikorwa babegereje amazi meza
Uwimana Claude umubyeyi utuye mu kagari ka Ryaruyumba na we avuga ko nubwo nta bikorwa bimubyarira inyungu aratangira gukora, ariko kubegereza amazi hafi byatumye agira indi mirimo akora .
Yagize ati ”Ibikorwa byacu akenshi bishingiye ku buhinzi, rimwe na rimwe rero twigomwaga umwanya wo kujya guhinga kugira ngo tujye kuvoma ubu rero byaradufashije nta kibazo tugihura nacyo cy’amazi turajya mu murima tugahinga, mbese ubona ikibazo cy’amazi ntikikiduhangayikisha cyane “.
Naho Nsabimana wo mu kagari ka Kabuga, avuga ko nubwo bafashaga abagore babo kubona amazi ariko wasangaga akenshi birwa mu kibazo cy’amazi n’indi mirimo yo mu rugo.
Ati ”Abagore bacu akenshi wasanga birwa mu kibazo cy’amazi rimwe na rimwe tukabafasha kugira ngo bagire indi mirimo bakora, ariko ukabona ko ikibazo cy’amazi gikabije, ubu rero kuva amazi yatwegera tugerageza kujyana na bo( abagore bacu) mu mirima tugafatanya ku buryo ubona hari ubundi buzima tugenda tubona”.
Nteziryayo Anastase umuyobozi w’akarere ka Gicumbi wungirije ushinzwe iterambere ry’ubukunguPhoto/TV1
Ku ruhande rw’ubuyoibozi bw’akarere ka Gicumbi, buvuga ko agace ka Manyagiro kari gahangayikishije cyane nubwo utugari twose tutaragerwaho n’amazi meza.
Nteziryayo Anastase umuyobozi w’akarere ka Gicumbi wungirije ushinzwe iterambere ry’ubukungu, avuga ko hari undi muyoboro ugiye kuzura mu murenge wa Manyagiro ugomba kunganira uwuzuye mu bihe byatambutse.
Yagize ati ”Tuboneraho mbere na mbere gushimira abafatanyabikorwa baba baradufashije kubaka ariya mavomo, ni byiza kandi murabizi ko amazi ari ubuzima ndetse byanabagabanyirije na rwa rugendo bajyaga bakora bajya gushaka amazi meza kuri za kano ziba hasi mu bishanga, turabishima cyane ntabwo twavuga ko abaturage bose ba Manyagiro babonye amazi meza kuko ni umurenge mugari, hari n’undi muyoboro tugiye kubahereza wa Gitaba-Mafurebu na wo uzabafasha kongera amazi meza, icyo tugamije nuko abaturage bose b’akarere ka Gicumbi babona amazi meza”.
Kugeza ubu ibipimo by’abaturage b’akarere ka Gicumbi bigerwaho n’amazi meza biracyari munsi ya 50%, gusa hakaba hari abafatanyabikorwa batandukanye babafasha, aho nk’umushinga wa Water For People ufatanyije n’akarere ka Gicumbi bihaye intego y’imyaka itanu yo kuba nta muturage uzaba utaragerwaho n’amazi meza.


text:
Ikigo cy’imisoro n’amahoro (RRA) cyatangaje ko ibihembo by’inyongera umukozi ahabwa n’umukoresha bigiye kujya bisoreshwa mu rwego rwo guhuza amategeko agenga ishoramari n’agenga umusoro ku musaruro mu gihugu.
Uwo musoro ni imwe mu mpinduka zigaragara mu itegeko rishya nº 016/2018 ryo ku wa 13/04/2018 risimbura itegeko n°16/2005 ryo ku wa 18/08/2005 ryashyiragaho umusoro utaziguye ku musaruro.
Izi mpinduka zizakora ku mafaranga atangwa kubera ubuzima buhenze ku mukozi, ayo gutunga umukozi kure y’aho asanzwe akorera, ay’ubukode, ayo kwakira abashyitsi cyangwa ay’ingendo.
Mu kiganiro RRA yagiranye n’itangazamakuru ku wa 22 Gicurasi 2018, asobanura zimwe mu mpinduka z’ingenzi zabayemo, Komiseri w’imisoro y’imbere mu gihugu, Kayigi Habiyambere Aimable, yavuze ko iri tegeko rigaragaza ko amafaranga umukoresha yishyurira umukozi we ku bukode bw’inzu cyangwa imodoka ku buryo butaziguye, azajya asoreshwa nk’andi mashimwe.
Yagize ati “Ni ukugira ngo umukoresha uha amafaranga umukozi ku buryo butaziguye atangirwe umusoro, kuko aba azwi ingano. Umuntu ashobora kuba ayobora ikigo runaka, afite umushara ahembwa ku kwezi, byashobokaga ko akwepa umusoro ku bihembo avuze ati ‘Munkodeshereze inzu y’ibihumbi 500 Frw, umushakara mpembwa use n’aho ugiye munsi kandi udakodesherezwa, ashobora kwikodeshereza ariko abikuye mu mushahara yahembwaga.”
Ingingo ya 18 y’iri tegeko igaragaza ko umusaruro utangwa mu bintu, uhabwa umukozi ushyirwa mu musaruro usoreshwa ukomoka ku kazi hakurikijwe agaciro k’isoko, wongerwa ku musaruro usoreshwa amafaranga ahwanye no gutunga no gukoresha ikinyabiziga cy’akazi ku mukozi mu gihe cy’umusoro, angana ku buryo bucishirije na 10% by’ibihembo bitari ibintu.
Riteganya kandi ko hongerwaho ku musaruro usoreshwa amafaranga ahwanye no gukoresha cyangwa gutura mu nzu itanzwe n’umukoresha, harimo cyangwa hatarimo ibikoresho byo mu nzu, mu gihe cy’umusoro, angana, ku buryo bucishirije, na makumyabiri ku ijana (20%) by’ibihembo bitari ibintu.


text:
Rusizi:Girinka yazamuye ubukungu n’imibereho y’abatishoboye
Yanditswe na INGABIRE RUGIRA ALICE
Abaturage bo mu karere ka Rusizi, barishimira iterambere bamaze kugeraho babikesha gahunda Girinka, bagahamya ko inka bahawe bazakomeza kuzifata neza kugira ngo nazo zikomeze kubaha umusaruro mwiza.
Abaganiriye n’Imvaho Nshya bagaragaje ko inka bahawe muri Girinka zibaha amata bakanywa ndetse bagasagurira isoko bakabona amafaranga, ndetse bakaba banabona n’ifumbire ibafasha kongera umusaruro w’ubuhinzi.
Ubu butumwa baagarutsweho ubwo hatangwaga inka zihaka 42 muri Gahunda ya Girinka, zije ziyongera ku zindi zatanzwe muri aka karere, hagamijwe kuzamura imibereho y’abatishoboye.
Umuyobozi w’Akarere ka Rusizi wungirije ushinzwe ubukungu n’iterambere, Kankindi Leoncie, yavuze ko Gahunda ya Girinka ifite uruhare rukomeye mu kuzamura ubukungu bw’Akarere ka Rusizi, n’imibereho myiza y’abaturage muri rusange.
Yagize ati “Girinka ifite uruhare rukomeye mu izamuka ry’ubukungu bw’Akarere ka Rusizi, dufite abafatanyabikorwa dukorana baba bagamije kudufasha gufatanya n’abaturage kugira ngo biteze imbere biciye mu bworozi.
Turasaba abaturage borojwe izi nka uyu munsi kuzifata neza bazahirira no kuzigirira isuku, ni abagenerwabikorwa ariko ejo bazaba baziturira abandi, ni byiza rero tubashishikarije kuzifata neza kandi twizeye ko zizabateza imbere, ubukungu bwabo bwiyongere kandi zizunganira no mu mirire tuzitezeho umusaruro ufatika, kuko bagenzi babo borojwe mbere bageze kure nabo biteze imbere.”
Uwimana Kamili, umwe mu bahawe inka, yagize ati “Njye nayihawe mbere ariko yamvanye kure, nari ndi umukene nitwa ko ntishoboye, ariko ubu meze neza rwose, iyo mpuye n’uwanzituriye turishima nanjye kandi narazituye.
Mudushimirire Nyakubahwa Paul Kagame kubwo kutworoza twese, ubu turanywa amata, turahinga tukeza kubera ifumbire, twateye imbere ubu uwanyita ko ntishoboye twabipfa kubera inka nagabiwe.”
Bizimana Mariko, nawe yagize ati “Iyi nka nayishakaga cyane kuko izanteza imbere noroze n’abandi, nari umunyonzi ku igare, nari mfite ubukene ariko izamfasha kujya nkomeza nkatera imbere, izampa amata nsagurire n’isoko, abana banjye bagiye kujya banywa amata bizabafasha mu myigire yabo nanjye niteze imbere, ubu nsezereye ubukene.
Ubu nagaragaraga nk’umusaza ariko ngiye kunywa amata nanjye ngire uruhu rukeye rusa neza, nahoraga nibaza niba nanjye nzorora nk’abandi bikanyobera, none uyu munsi mbaye umworozi.”
Mu karere ka Rusizi hamaze gutangwa inka 6272, zikaba zaragize uruhare mu kurwanya ikibazo k’imirire mibi, kuko inka zatanzwe zitanga umusaruro w’amata ku rwego rushimishije, ndetse zikaba zifite uruhare rukomeye mu kuzamura umusaruro mu buhinzi.


text:
NkurunzizaTheoneste/Musanze
Abagore bo mu murenge wa Muko mu karere ka Musanze mu Ntara y’Amajyaruguru y’u Rwanda, bavuga ko mu myaka yashize babaga babayeho mu buzima bubi ariko nyuma y’uko bagobotswe n’umuryango wa Rotary International ukabaha ubufasha byatumye bahindura imibereho yabo iba myiza, bahamya ko kuri ubu ntawe ujya gusabiriza.
Iki cyizere cy’imibereho myiza bagikesha kwibumbira muri Koperative Amabokoy’imigisha ikora ubuhinzi bw’ibigori.
Nyirahabimana Marie Irene atuye mu kagari ka Cyivugiza, Umurenge wa Muko, Akarere ka Musanze. avuga ko atarajya muri Koperative yari abayeho mu buzima bubi ariko ubu ngo byarahindutse. Agira ati “Ubu buhinzi budufitiye akamaro. Rotary yaradufashije cyane iduha imbuto, ubu twateye imbere; ubu mfite inzu niyubakiye.”
Uzamukunda Marcelline na we ni umwe mu bagore bagize iyi koperative. Avuga ko bamaze kugera kuri byinshi babikesha gukorera hamwe. Agira ati “Tutaraza muri koperative, twabaga mu bwigunge, umuntu akora ibye, ariko ubu turafatanya, tukabona agasabune n’abana bakiga. Ubu ikilo k’ibigori cyavuye ku mafaranga ijana kigera ku mafaranga Magana atatu mirongo itanu. Urumva ko ukurikije umusaruro tubona biradufasha cyane.”
Dr Jean Manirere d’Amour uyobora Rotary Club mu karere ka Musanze, avuga ko impamvu bahisemo gufasha iyi koperative y’abagore ihinga ibigori, ari uko iyo ufashije umugore uba ufashije umuryango wose.
Agira ati “Ibigori bikize kuri vitamin A; birwanya imirire mibi kandi duhera ku bakennye cyane. Iyo ufashije umugore bigera kuri benshi. Rero icyo dukora ni ukubafasha kwifasha.”
Ubuyobozi bw’akarere ka Musanze mu ijwi ry’Umuyobozi wako wungirije ushinzwe imibereho myiza y’abaturage, Uwamariya Marie Claire, avuga ko bakorana n’umuryango wa Rotary International mu gufasha abagore batuye mu murenge wa Muko mu buhinzi bw’ibigori. Ibi ngo bikaba biri no mu mihigo y’akarere.
Agira ati “Badufashije mu iterambere ry’umugore, cyane uwo mu cyaro. Murebye ibikorwa birivugira kuko iyo ugeze no mu ngo zabo, ubona ko hari icyo bagezeho. Uyu munsi umugore na we agira icyo yinjiza mu rugo”
Iyi koperative y’abagore ya Muko igizwe n’abagore 24 . Umuryango wa Rotary International ufasha iyi koperative ugizwe n’abantu bakora ibikorwa by’ubugiraneza no kugoboka abari mu kaga. Uyu muryango washingiwe mu mugi wa Chicago muri Leta Zunze Ubumwe za Amerika ku wa 23 Gashyantare 1905.


text:
Imitingito igera kuri 20 kandi ifite ubukana, ishobora kuzibasira isi mu mezi 12 ari imbere ugereranije n’iyabayeho mu mezi atandatu ashize.
Impuguke mu bya Siyansi zo muri Kaminuza za Colorado na Montana muri Leta Zunze Ubumwe za Amerika, zihamya ko urugendo isi ikora yizenguruka n’umuvuduko ikoresha, bishobora kuzateza ingorane zitunguranye ziganjemo imitingito, izibasira ibice by’isi byegereye ingere mberabyombi (tropiques).
Uku kwizenguruka buhoro ku isi byaturutse ku ihindagurika ry’intera iri hagati y’izuba n’ukwezi. Umuhanga mu bijyanye n’ubumenyi bw’isanzure, David A. Salstein, yagaragaje ko impinduka zibaho zishingiye ku mpamvu nyinshi zirimo n’uruhurirane rw’imiyaga ivanze n’imvura izwi nka El Niño.
Aganira na Observer, Dr Roger Bilham wo muri Kaminuza ya Colorado yagize ati “Isano iri hagati y’imiterere y’isi mu buryo ikora urugendo yizengurukaho ndetse n’iyo mu nda y’isi ari naho imitingito ituruka, bishobora kuzarushaho guhinduka, ku buryo byazateza imitingito ikomeye umwaka utaha.”
Impuguke Bilham afatanije na Rebecca Bendick wo muri Kaminuza ya Montana, bakoze inyigo ku mutingito wabaye mu 1900, ukaba wari ufite igipimo cya 7. Basanze mu gihe cy’imyaka itanu yakurikiyeho, harabaye imitingito ikaze ugereranije na mbere, biturutse ku kuba umuvuduko isi yakoreshaga izenguruka waragabanutse.
Izi mpinduka mu by’ukuri ziba ari nto cyane, ku buryo zidashobora no kuba mu gihe kingana n’igice cy’isegonda. Nyamara ariko nk’uko abashakashatsi babigaragaje ngo zishobora guteza ingaruka. Ubu bushakashatsi bigaragara ko buziye igihe, kuko isi iri mu bihe byayo byo kugenda buhoro mu gihe yizenguruka, ikaba impamvu y’ibanze abantu bakeka ko umwaka utaha yazahura n’imitingito ikomeye.
Bilham yagize ati “Umwaka utaha dushobora kuzagwirwa n’imitingito myinshi. Hashize igihe kinini twibasiwe n’imitingito igera kuri itandatu, ariko umwaka utaha wa 2018, dushobora kuzawutangira twumva imitingito ikaze izaba ibarirwa muri 20.”
Kugeza ubu, uduce tuzibasirwa n’iyi mitingito nta wudukeka, ariko ubushakashatsi bwerekanye ko ishobora kuzibasira cyane ibice byegereye kuri ’tropiques’. Nubwo bimeze bityo, bamwe mu mpuguke mu by’ubumenyi bw’isi, ntibemeranya n’ibyavuye muri ubu bushakashatsi.
John Callan, ushinzwe itangazamakuru muri GNS Science, Ikigo cyo muri Nouvelle Zélande, kizobereye mu gukora ubushakashatsi mu bumenyi bw’isi n’imiterere y’ubutaka, yavuze ko bizasaba kubisobanura mu buryo bwimbitse kugira ngo abantu babyumve, aho kubirekera aho nk’ubushakashatsi.
Kugeza ubu ukuri guhari ni uko mu myaka 100 ishize humvikanye imitingito myinshi. Gusa, abantu nibareba neza isano iri hagati y’ibintu bigenda biba ku isi, bazasanga bifite aho bihuriye.


text:
Impamvu 3 zitera umwuma wo mu mwuka
Bimwe mu bihe bigoye abakurikiye Yesu bahura nabyo, ni ibihe by’umwuma. Mu gihe cy’ iki, usanga hariho ubukakare butuma umuntu yumva ananiwe, ashonje, afite inyota. Ariko ibi bihe ntibikwiye gutuma duhindura imyitwarire yacu ngo tujye kure y’Imana ahubwo bikwiye gutuma twuzuza umugambi w’Imana.
Aha hari impamvu zitera umwuma wo mu mwuka
Iyo twasuzuguye Imana
Gutegeka kwa kabiri 28, tuhasanga imigisha y’abubaha Imana, tuhasanga kandi imivumo y’abayisugura. Ibi bihe by’umwuma bikunze kurangwa n’amasengesho adasubizwa, kubaho ubuzima budasenga. Niba ukeneye kuva mu bihe by’umwuma, ukeneye kwihana ibyaha, ukiga kubaha Imana .
Igihe udahazwa n’ibivuye mu ijambo ry’Imana no mu isengesho
Igihe cy’umwuma nanone kiza iyo tubuze ijambo ry’Imana n’isengesho . Tekereza kubyo Dawidi yavuze igihe yasaga nk’uri mu gihugu cyumye kitagira amazi. “Mana, ni wowe Mana yanjye ndazindukira kugushaka, Umutima wanjye ukugirira inyota, Umubiri wanjye ugukumburira mu gihugu cyumye, Kiruhijwe n’amapfa kitagira amazi.”(Zaburi63:2)
Ubwacu niba dufata igihe gihagije dusenga, dusoma bibiliya( tukanakurikiza ibiri mu ijambo ry’Imana), turamya, ariko tugahora dufite inyota , dukwiye gushaka Uwiteka akatuyobora inzira yo gukiranuka. “Uwiteka ni we mwungeri wanjye sinzakena, Andyamisha mu cyanya cy’ubwatsi bubisi, Anjyana iruhande rw’amazi adasuma. Asubiza intege mu bugingo bwanjye, Anyobora inzira yo gukiranuka ku bw’izina rye.”(Zaburi 23:1-3)
Guhindura ubuzima warubayemo
Mu gitabo cya 1 Abami 17 tuhasoma Imana yabwiye Eliya kujya kwihisha iruhande rw’akagezi kitwa Keriti, ahateganye na Yorodani. Nyuma yaho dusomako yagiye ku mupfakazi w’ i Sarefati , wamugaburiye akoresheje ku rushyi rw’agafu yari asigaje mu gaseke, n’uturanguzwa tw’amavuta twari mu mperezo. Ese niki cyabaye hagati y’igihe Eliya yari iruhande rw’ako kagezi n’igihe yahuraga n’uwo mupfakazi?
Hashize iminsi ako kagezi karakamye: “Hashize iminsi ako kagezi karakama kuko nta mvura yagwaga muri icyo gihugu. Eliya ajya i Sarefati, acumbikirwa n’umupfakazi Bukeye ijambo ry’Uwiteka rimugeraho riti “Haguruka ujye i Sarefati h’Abasidoni abe ari ho uba, hariyo umugore w’umupfakazi ni we ntegetse kugutunga.”(1 Abami17:7-9)
Ibihe by’umwuma akenshi bibaho kuko dukeneye kuva ahantu hamwe tugera ahandi heza cyane cyane muri uru rugendo tugendanamo n’Imana. Hari ibihe twumva ko tudakuze(twagwingiye), cyangwa se nyuma yo kumara igihe kirekire mu rusengero dukorera Imana cyangwa twiga bibiliya, tugakomeza kumva hari ikintu tubuze/ tugifite inyota.
Igihe duhuye n’ibihe by’umwuma dukwiye kureba ibindi bihe birushaho kuba byiza tukerekezayo. Kimwe nka Eliya, birashobokako Imana ishaka kudukura ku kagezi kakamye ikatujyana ahandi heza. Dukwiye rero kwegera Imana, tukayubaha kuko izadutuza mu cyanya cy’ibyatsi bitoshye n’amazi adasuma.
Sophie @agakiza.org


text:
Mu batunzi, abakwe iyo bamaze kwihereza, bajya ku irembo, inka zikabyukuruka; baba batakoye bagakwa. Abashumba bagahereza amata n'injishi z'ibikangaga. Bagatanga n'ikimasa cy'uwashyingiye n'inyana y'abakwe; nuko abakwe bagakura ubwatsi bashimira.
Kubyukurukiriza abakwe, ni ukububaha, ni na bwo bazimanira abakwe inka yitwa iy'abakwe. Ikimasa gihabwa umugore waje gushyingira kikitwa izimano, kikaba n'ingobyi yaje ihetse umugeni. Abageni badafite inka, bazimanira umugore waje gushyingira intama, abadafite intama bamuha isuka. Noneho basigaye batanga amafaranga. Nta mushyingira ugenda atazimaniwe.
Ahandi mu Rukiga, abakwe iyo basohotse, umugabo na musaza w'umugeni bamwaka uruhu cyangwa umwenda, umugabo akabyigera ngo arebe uko umugore we angana. Bakenda umuheha bakawusomesha bombi; bakenda inzoga mu gicuma bakacyambika umwishywa barongoje; bakawushyira ababyeyi b'umugeni ngo bawakire. Nyuma umugore waje gushyingira akambika umugeni uruhu akarwambara kugera igihe cyo gutwikurura; icyo gihe ni ho ahabwa inkanda cyangwa igicirane, akambara nk'abandi bagore. Umugeni utaratwikururwa yambara nk'abakobwa.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Waba hari icyo uzi ku biremwa by’abamarayika? (Igice 1)
Kuva mu iremwa ry’isi, Imana yaremye ibintu byinshi ikoresheje ijambo ryayo hanyuma irema umuntu mu ishusho yayo kugirango ategeke isi ndetse imuha ubwemge butandukanye n’ubw’inyamaswa. Mu biremwa Imana yaremye ibyo twumva tutararebesha amaso n’ibyo tubona byose bigaragaza gukomera kw’Imana. Muri ibyo byose Imana yaremye hari ibyamayoberane bitandukanye kandi bigoye kwiyumvisha mu bwenge bwa muntu cyereka Imana ubwayo ibikweretse. Muri byo harimo ibiremwa by’abamarayika nibyo twifuje kuganiraho kugirango tumenye imikorere yabyo n’impamvu byaremwe. Benshi bibaza ku bamarayika ariko udasomye bibiliya ntiwasha kumenya abo aribo n’imikorere yabo.
Ibiremwa bya kimarayika kuri twe ni ikintu kidasanzwe mu buryo bw’igitangaza. Benshi muri twe bagiye babona inyungu ziturutse ku b’abamarayika mu buryo bwombi ari ubwo turebesha amaso cyangwa se butagaragara. Abenshi bagura amashusho y’abamarayika mu maguriro asanzwe cyangwa se mu maguriro yabugenewe acuruza ibintu bishushanyije cyangwa bijyanye n’imyizerere ya gikristo.
Benshi batekereza abamarayika nk’ibiremwa bitagaragara bifite amababa n’imyenda y’imyeru. Bamwe bizerako abamalayika baba bafite ikamba ku mutwe kandi baguruka. Kenshi abanyabugeni bakunze gushushanya abamarayika mu ishusho y’abagore, nyamara ibyanditswe byera bigaha abamarayika amazina y’abagabo urugero nka Gaburiyeli na Mikayeli.
Biramenyerewe kubona ifoto y’abamarayika bato ariko ibyanditswe byera bivugako abamarayika ari ibiremwa bikuru. Mu myaka yatambutse ibitabo byinshi byagiye byandikwa bivuga ku bamarayika. Hari iguriro rimwe ricuruza ibitabo bya gikiristo ribonekamo ibitabo bigera kuri 368 byagiye byandikwamo inyandiko zisobanura abamalayika.
Abantu bamwe basenga baramya abamarayika kubera kubatinya cyane , ariko Imana yo yabujije abantu kuramya abamarayika. "Ntihakagire umuntu ubavutsa ingororano zanyu, azibavukishije kwihindura nk’uwicisha bugufi no gusenga abamarayika..." Abakolosayi 2:18
Abamarayika ni bande ? bakora iki ? Ese baje gute? Bafite bushobozi ki? Intego yabo ni iyihe ? Ejo hazaza habo hazamera gute? Intego y’iri somo ni ugusubiza ibi bibazo.
Abamarayika ni ibiremwa
Ijuru ntabwo ari hejuru mu bicu, si ho abamarayika bicara bagacuranga inanga. Mu gitabo cy’Ibyahishuwe mu bice bine(4) haduha ishusho y’icyumba cy’ubwami bw’ijuru n’ibihakorerwa, aho abamarayika bane baba n’ibindi bizima makumyabiri na bine (24). Kandi muri cyo cyumba hasi hameze nk’inyanja y’ibirahure. Mu ijuru ntabwo abamarayika baba bicaye ahubwo barakora amanywa n’ijoro.
Mu 2 Abakorinto 12:2-4 hatubwira ko hari amajuru atatu. Tugendeye ku muco w’Abayuda, ijuru rya mbere ni ikirere, irya kabiri uba urenze ikirere aho tutareba n’amaso, irya gatatu ni aho Imana iba.
Iryo juru rya gatatu niryo abantu bose bahurira bavuga ijuru nyajuru, aho ni ho Imana iba. Imana yaremye ikintu kiri mu ijuru ryayo, irema ibigaragara n’ibitagaragara. Ibintu byose ari ibiri mu ijuru no mu isi , ibigaragara n’ibitagara byose byaremwe n’Imana. (Abokolosayi1 :16)
"Mwirinde mudasuzugura umwe muri aba bana bato. Ndababwira yuko abamarayika babo bo mu ijuru bahora bareba mu maso ha Data mu ijuru " Matayo 18:10
Iyi mirongo ibiri itwereka neza ko Imana yaremye buri kimwe cyose, harimo n’A
bamarayika bo mu ijuru. Abamarayika si Imana ntabwo ari n’abantu bapfuye hanyuma bakazuka. Nta nubwo ari abantu bazacirwa imanza mu buzima babayayemo.
Abamarayika ni ibiremwa by’umwuka
Ese Abamarayika ni iki ? Abamarayika ni ibiremwa by’umwuka bitagaragara nibwo butumwa dusanga mu Abaheburayo1:7,14(ihindura abamarayika bayo imiyaga n’abagaragu bayo ibahindura ibirimi by’umuriro. 14 Mbese abamarayika bose si imyuka iyikorera, itumwa gukora umurimo wo gufasha abazaragwa agakiza? )
Kubw’amahirwe bashobora kwiyereka abantu. Hari ubwo umuhanuzi Balamu atigeze abona marayika ariko Imana ituma indogobe yari imuhetse ibona marayika. Ubwo indogobe yabonaga marayika yaryamye hasi , ibyo bibabaza cyane Balamu akubita indogobe hanyuma Uwiteka ahumura amaso ya Balamu abona marayika afite inkota mu kiganza, ahagaze mu nzira apfukama imbere ye. Marayika w’Uwiteka abaza Balamu impamvu yakubise indogobe incuro eshatu(3) Kubara 22:27, 31:32.
Iyo abamarayika bagaragaye bigaragaza mu ishusho y’umuntu
" Umuntu w’Imana yaje aho nari ndi, kandi mu maso he hasaga n’aha marayika w’Imana .(Abacamanza13:6). Birashobokako bamwe muri twe baba baraganiriye cyangwa tukabona marayika. Ntimukirengagize gucumbikira abashyitsi, kuko bamwe bacumbikiye abamarayika batabizi (Abaheburayo 13:2).
Tuzakomeza ni gice cya kabiri kuri iyi nkuru"Ese hari icyo waba uzi ku biremwa by’abamarayika" Aho tuzasubiza ikibazo kibazo giti" Ese Abamarayika baremwe ryari? Ni ubuhe bwoko bw’abamarayika bwaremwe ? Tuzavuga no kubindi bizatuma dusobanukirwa n’ibiremwa bitangaje by’abamarayika.
Uwiteka abahe imigisha
Ismael [email protected]


text:
Ishuri ryiganye ’Girinka’ ryoroza abana inkwavu
Ishuri ribanza ryitwa Jean Depaepe ry’i Musambira muri Kamonyi ryashingiye kuri gahunda yiswe gir’inka, rikaba ryoroza urukwavu umwana wese urangiza kuryigamo.
Guhera ku mwaka wa kane kugera mu wa gatandatu w’iryo shuri, abana ntabwo bajya ku ishuri bajyanye ibitabo bigiramo gusa, ahubwo banasabwa kugenda bitwaje ubwatsi bw’inkwavu.
Nyuma y’umwaka wose umwana amara yahirira inkwavu zo ku kigo yigaho, agororerwa urukwavu akarujyana kurwororera iwabo nyuma yo kubiteguza umuryango we.
Ku myaka 11, Cyusa Bruno wiga mu mwaka wa gatandatu w’amashuri abanza, avuga ko kugeza ubu adashobora gusaba ababyeyi be amakayi n’imyambaro y’ishuri nyuma yo guhabwa urukwavu.
Cyusa yatembereje umunyamakuru wa Kigali today ahabera ibikorwa by’ubworozi bw’iwabo hepfo gato y’ishuri yigaho, amugaragariza uburyo guhabwa urukwavu byatumye atekereza ibirenze ubworozi.
Agira ati “Ubu ndabara ibihumbi umunani nakura muri ziriya nkwavu zanjye enye, ibi bizatuma ntongera kurushya ababyeyi mbasaba amakaye n’imyenda.”
Kugeza ubu abana biga mu mwaka wa gatandatu muri ‘Jean Depaepe’ hafi ya bose bamaze guhabwa inkwavu, bakaba bemeza ko nta n’umwe usaba ababyeyi kumugurira ibikoresho by’ishuri.
Umuyobozi w’icyo kigo cy’ishuri, Drocelle Mujawamariya avuga ko gahunda ya ‘gir’urukwavu’ yatekerejwe nyuma yo kubona ko isanzweho yiswe ‘Gir’inka’ ifasha abaturage kwikura mu bukene.
Ati “Twabonaga hari ikibazo gikomeye cyo kuva mu ishuri kw’abana, duhitamo guha buri mwana urukwavu kugira ngo abashe kwigurira ibyangombwa by’ishuri.”
Mujawamariya akomeza agira ati “Nk’uko hari gahunda ya Leta yitwa Gir’inka Munyarwanda, ni ko twasabye ko n’inkwavu bakomeza bakazorozanya kugira ngo ubukene bucike mu miryango.”
Iri shuri rivuga ko mu myaka itatu gahunda ya Gir’urukwavu imaze ikorwa, ngo rimaze koroza abana n’ababyeyi babo inkwavu 528.
Uretse ubworozi bw’inkwavu, icyo kigo cyorora inka n’ihene mu rwego rwo kwerekera abana ibirenze amasomo kibigisha mu ishuri.
Ministeri y’Uburezi(MINEDUC) ivuga ko iyi ari yo gahunda ibigo by’amashuri byose bisabwa gukurikiza, kugira ngo bibyaze umusaruro “amikoro make bifite”.


text:
Inkuru: Icyo uricyo nakibonye
Umugore wari pasiteri yuriye indege umunsi umwe ajya mu kindi gihugu, agenda yicaranye n’umusore wasaga nkaho akiri muto. Nuko bagenda baganira iby’ubuzima busanzwe, umusore amubarira inkuru z’ukuntu ari umukungu cyane.
Ariko uwo musore ntiyari azi ko uwo mugore ari pasiteri, nuko atangira kumusaba ko bashaka icyumba bararanamo ijoro ryose indege nibagezayo, kandi ko nabyemera azamuha Miliyari y’amadorari. Umugore yumvise miliyari agwa mu kantu, nuko abaza wa musore ati “Ibyo uvuga nibyo cyangwa urimo urakina?”, umusore ati “Miliyari kuri njye ntacyo ivuze, mfite amafaranga ahagije.”
Umugore amara akanya abitekerezaho, nuko abwira wa musore ati “Nta kibazo, ariko ijoro rimwe gusa. Mfite gahunda zihutirwa zari zinzanye ngomba guhita njyamo.” umusore aramwemerera ngo “Nta kibazo.”
Indege ibagejeje ku kibuga bahita bihuta bafata taxi ibageza muri hoteli bafata icyumba byihuse. Bageze mu cyumba wa musore ahita amubwira “Ariko maze kubitekerezaho nsanga miliyari ni nyinshi kuko ndabona usa nk’ushaje, reka tuyagire amadorari icumi.”, Umugore n’uburakari bwinshi ati “Ariko wa gasore we uzi uwo ndiwe?”, umusore ati “Icyo uricyo namaze kukibona kare, ahubwo mfasha twumvikane ku biciro gusa nta kindi.”
Abantu bose aho bava bakagera ni babi, ntamwiza n’umwe uba munsi y’ijuru. Waba uri umukuru w’itorero cyangwa uri intama ayoboye mwese nta tandukaniro. Ntukite umuntu mwiza atarahabwa amahirwe yo gukora ikibi ngo kimunanire, abenshi impamvu badakora bimwe mu byaha ni uko badahabwa amahirwe yo kubikora, naho ubahaye amahirwe ari ku kigero cyabo nabo bakora ibyo wibwiraga ko batakora nk’abandi bose. Ntihakagire ugushinja inabi yiretse ngo kuko acumura bitandukanye nawe. Ushobora kuba ubeshya ariko nawe atukana. Icyo nicyo cyazanye Yesu kristo mw’isi kugirango acungure ab’isi babaswe n’ibyaha ntanumwe uvuyemo, kugirango umwizera wese atarimbuka ahubwo ahabwe ubugingo buhoraho.
Abaroma 3:22-24
ni ko gukiranuka kw’Imana abizeye bose baheshwa no kwizera Yesu Kristo ari nta tandukaniro, kuko bose bakoze ibyaha, ntibashyikira ubwiza bw’Imana, ahubwo batsindishirizwa n’ubuntu bwayo ibibahereye ubusa, ku bwo gucungurwa kubonerwa muri Yesu Kristo.


text:
Dore inyungu twakuye mu gakiza twahawe na Kristo
“Mutima wanjye himbaza Uwiteka, Ntiwibagirwe ibyiza yakugiriye byose.”(Zaburi102:2)
Kristo yaduhaye byinshi biruta ibyo dushobora gusaba no gukorera kugira ngo tubibone. Agakiza twakuye muri we ni urufunguzo rw’imigisha itarondoreka ni umuryango w’isi nshya aho tuzabona urukundo rusesuye no kuzabaho ubuzima buhoraho.
Iyi migisha yose twayihawe binyuze muri Kristo, kuko yarangije ibyo tutashoboraga gukora . Ni cyo cyatumye yemera kubabara kugira ngo adukize , yemera gutandukana na Se kugirango atubone , apfira kumusaraba kugirango adushakashake( Yesaya53:6, Abaroma4:25).
“Ni ukuri intimba zacu ni zo yishyizeho, imibabaro yacu ni yo yikoreye, ariko twebweho twamutekereje nk’uwakubiswe n’Imana agacumitwa na yo, agahetamishwa n’imibabaro. Nyamara ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we, kandi imibyimba ye ni yo adukirisha. Twese twayobye nk’intama zizimiye, twese twabaye intatane, Uwiteka amushyiraho gukiranirwa kwacu twese.”(Yesaya 53:4-6)
Kwemera kubabara kwe kwakoze byinshi birenze uko twabyumva cyangwa twabitekereza, birenze uko umutima n’ubwenge bwacu bwabitekereza, kuko ubwacu ntitwari kubishobora.
Kugirango tugufashe kubaho mu gakiza kuzuye ka Kristo, aha hari inyungu twavanye mu rupfu no kuzuka bye:
Byatumye tumenya inzira ijya ku Mana
“Yesu aramubwira ati “Ni jye nzira n’ukuri n’ubugingo: Nta wujya kwa Data ntamujyanye”(Yohana14:6)
Kristo yabaye umuyobozi utugeza ku Mana. Mugihe icyaha cyadutandukanyaga n’urukundo rw’Imana, Kristo yemeye kudukura muri ubwo bubata bw’icyaha atuma twiyunga na Se. binyuze muri Kristo, ubu twemerewe kumwita Data kandi dukundwa na we(Abaroma8:31-39).
Twabonye amahirwe yo kuba abana bayo
“Mwese muri abana b’Imana mubiheshejwe no kwizera Kristo Yesu, kuko mwese ababatirijwe muri Kristo muba mwambaye Kristo. None ntihakiriho Umuyuda cyangwa Umugiriki, ntihakiriho imbata cyangwa uw’umudendezo, ntihakiriho umugabo cyangwa umugore, kuko mwese muri umwe muri Kristo Yesu. Ubwo muri aba Kristo muri urubyaro rwa Aburahamu, muri n’abaragwa nk’uko byasezeranijwe.(Abagalatiya3:26-29)
Uretse kuba dushobora kwita Imana Umubyeyi wacu, by’umwihariko turi abana bayo bwite binyuze mu maraso ya Kristo. Biciye muri Kristo, tunezezwa n’ amahirwe y’ibyiza Imana iduha, kandi nitwegera intebe y’ubuntu tuzababarirwa( Abaheburayo 4:16). Muri Yesu niho twaherewe imigisha yose (Abefeso1:3).
Byaduhaye ibyiringiro byo kuzabona ubugingo buhoraho
“Ni we namwe mwiringiye mumaze kumva ijambo ry’ukuri, ari ryo butumwa bwiza bw’agakiza kanyu, kandi mumaze kwizera ni we wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe.”(Abefeso1:13-14)
Uretse kwizera ubugingo buhoraho nyuma y’ubuzima bwa hano ku isi , tunizeye ubugingo bwuzuye(10:10). Imana yaduhaye Umwuka Wera- umwuka umwe nk’uwazuye Kristo mu bapfuye . Umwuka Wera watumye tubaho twizeyeko Imana itazadusiga cyangwa ngo itureke.
Binyuze muri Kristo twemerewe kuba abana bakundwa b’Imana, niyo mpamvu tudakwiye gukerensa amaraso yatumye tuba mubazaragwa igihugu cyiza twasezeranijwe.
Sophie @Agakiza.org


text:
Ubusanzwe nta muntu ujya wifuza kurwara. Ni yo umuntu agize ingorane akarwara, atanga amafaranga menshi akivuza. Indwara irakuzahaza, ikakubuza kujya ku ishuri cyangwa ku kazi cyangwa se igatuma udahahira urugo rwawe. Hari n’igihe urwara ugakenera ukwitaho cyangwa se ugatanga utwawe twose ugura imiti.
Burya “kwirinda biruta kwivuza.” Icyakora, hari indwara umuntu adashobora kwirinda. Nubwo bimeze bityo ariko, hari ibintu wakora ntuzahazwe n’indwara cyangwa ukazirinda burundu.
Hari ibintu bitanu byadufasha kugira ubuzima bwiza birimo Kugira isuku, Gukoresha amazi meza, Kurya indyo yuzuye, Gukora siporo no Kuryama igihe gihagije. Izi nama tuzagenda tuzibagezaho mu bihe bitandukanye, igice ku kindi nk’uko tubikesha urubuga jw.org.
Mu bice byatambutse twabagejejeho ibirebana no kugira isuku ndetse no gukoresha amazi meza. Turarebera hamwe igice cya gatatu mu byadufasha kugira ubuzima bwiza.
3. Kurya indyo yuzuye
Ntushobora kugira ubuzima bwiza utarya neza. Kurya neza ni ukurya indyo yuzuye, ni ukuvuga ikungahaye ku ntungamubiri.
Jya urya umunyu, ibiribwa birimo ibinure n’isukari biri mu rugero kandi wirinde kugwa ivutu. Ifunguro ryawe ntirikaburemo imbuto n’imboga kandi ntugahorere indyo imwe.
Mu gihe ugiye kugura imigati, ibituruka ku binyampeke, makaroni cyangwa umuceri, jya ubanza usome ibibigize byanditse ku kintu bipfunyitsemo, kugira ngo umenye niba byaratunganyijwe mu buryo bw’umwimerere.
Ibiribwa nk’ibyo biba bikungahaye ku ntungamubiri kurusha ibyatungayirijwe mu nganda. Kugira ngo umubiri wawe ubone poroteyine, ujye urya inyama nke kandi zidafite ibinure byinshi, urye n’izikomoka ku biguruka.
Mu gihe bigushobokera, ujye urya amafi incuro nibura ebyiri mu cyumweru. Nanone mu bihugu bimwe na bimwe hashobora kuboneka imboga zikungahaye kuri poroteyine.
Kurya ibintu birimo isukari nyinshi n’amavuta menshi bishobora gutuma ugira umubyiho ukabije. Kugira ngo ubyirinde, ujye unywa amazi aho kunywa ibinyobwa biryohera.
Mu gihe urangije kurya, jya urenzaho imbuto aho kurenzaho ibirimo isukari nyinshi cyane. Gabanya ibyokurya birimo amavuta urugero nka za sosiso, inyama, za keke, amavuta y’inka, foromaje na biswi.
Aho gutekesha amavuta yongera ibinure byinshi mu mubiri, jya utekesha amavuta atuma urushaho kugira ubuzima bwiza.
Umunyu w’igisoryo na wo ushobora gutuma umuvuduko w’amaraso uzamuka, bikaba byagutera uburwayi.
Niba ufite icyo kibazo, ujye usuzuma amabwiriza aba yanditse ku bintu bapfunyikamo kugira ngo utarya umunyu mwinshi.
Aho gukoresha umunyu, jya ukoresha izindi ndyoshyandyo cyangwa ibindi birungo.
Ni iby’ingenzi kumenya uko ibyo ugomba kurya biba bingana n’ubwoko bwabyo. Bityo rero, mu gihe wumva uhaze ujye urekera aho.
Nanone jya uzirikana ko hari ibyokurya bishobora kwangiza ubuzima. Ibyokurya bidateguye neza kandi ntibibikwe neza, bishobora kwangiza ubuzima. B
uri mwaka umuturage umwe kuri batandatu muri Leta Zunze Ubumwe za Amerika apfa azize indwara ziterwa n’ibyo kurya byangiza ubuzima.
Yego hari benshi bakira bitabazahaje, ariko hari n’abicwa na byo.
None se wakora iki ngo wirinde ako kaga?
- Mbere yo guteka imboga zivuye ahantu hari ifumbire yo mu musarani, jya ubanza uzironge neza.
- Mbere yo gutegura ibyokurya jya ukaraba intoki, usukure ikintu ukatiraho imboga cyangwa inyama, ibikoresho byose uri bukoreshe n’aho ubitegurira, uhasukure ukoresheje amazi ashyushye n’isabune.
- Kugira ngo wirinde indwara, ntugashyire ibiryo ku isahani cyangwa ku kindi kintu cyagiyeho amagi mabisi, inyama mbisi cyangwa amafi utaragisukura.
- Ujye uteka ibyokurya bishye neza hanyuma ibishobora kwangirika byose uhite ubibika muri firigo mu gihe utifuza guhita ubirya.
- Niba ufite ibiribwa bishobora kwangirika ujye ubibika neza bitarangirika.
Panorama


text:
Butera Knowless anyuze ku rukuta rwe rwa Instagram yagize ati”Isabukuru nziza ku nshuti yanjye magara, uri inshuti umuntu wese yakwifuza kugira mu buzima bwe. Wankunze igihe narinkomerewe,…nkunda amahoro umpa ndabizi ko Butera aje nonaha kimwe mu byo yanshimira, kukugira nk’inshuti magara byaza ku isonga. I.O.B (umwana wabo Ishimwe Or Butera) ni umunyamahirwe ku Isi nishimiye kuba ngufite uyu munsi…”
Knowless na Clement bakundanaga kuva cyera
Aya magambo kimwe n'andi menshi Knowless Butera yayanditse ku rukuta rwe rwa Instagram. yose ni ayo gutaka no kuvuga ibigwi umugabo we Ishimwe Clement anamwifuriza isabukuru nziza. Ishimwe Clement nawe akimara gusoma aya magambo yashimiye umufasha we Butera Knowless amwizeza ko bagiye gukora ibirori nkaho ari wo munsi wa nyuma.
Ishimwe Clement na Knowless Butera bamaze igihe babana nk’umugore n’umugabo nyuma yo gusezerana ubu bakaba barabyaranye umwana umwe bise Ishimwe Or Butera.
Amagambo Knowless yabwiye Clement Ishimwe umugabo we


text:
Abagore bishyize hamwe muri Koperative Abatore ikora ubukorikori ,bahamya ko batagihoza ku nkeke abagabo babo babasaba igitenge cyangwa guhahira urugo kuko nabo basigaye bakorera amafaranga.
Aba bagore bakorera mu murenge wa Mbazi ho mu karere ka Huye bavuga ko kwishyira hamwe byabateje imbere bikagirira n’akamaro imiryango yabo kuko harimo n’abapfakazi ubu biyubakiye amazu.
Aba bagore bahamije kwishyira hamwe ari inzira yo kugana iterambere, ndetse ko binatuma bamwe bava mu bwigunge bakarushaho kujijuka kuberaguhora basangira bitekerezo na bagenzi babo.
Mukamana wari waracikirije amashuri nyuma akaza kugana iyi koperative, yavuze imyato igikorwa cyo kwishyira hamwe avuga ko bamukye kure habi hashoboka.
Ati “Nari naracikirije amashuri ngeze mu mwaka wa 3 mu yisumbuye ubushobozi burabura , numvaga ko ubuzima buhagaze ariko nyuma nza kujya muri koperative banyigisha kuboha ndatangira nkorana nabo none ubu nditunze ndetse nagaruye icyizere cy’ubuzima bw’ejo hazaza.”
Aba badamu ariko n’ubwo bagaragaza ibyiza byo kwishyira hamwe banagaragaza ko bagifite imbogamizi zitandukanye cyane cyane izo kubona amasoko y’ibyo bakora.
Marie Claire Safari, utuye mu Butaliyani akaba umuyobozi w’umuryango utegamiye kuri leta witwa Umubyeyi Mwiza ONLUS, utwara ibi bihangano ku isoko ryo mu Butariyani ndetse bagatera inkunga iyi koperative, avuga ko bashimishijwe n’aho aba bagore bamaze kugera, ndetse kouyu muryango uri gukora ibishoboka byose ngo kureo imbogamizi iyi koperative ihura nazo.
Yagize ati “Ubu tugiye kujya tubagurira inshuro 3 cyangwa 4 mu mwaka ndetse dushake n’andi masoko mashya ku buryo bazarushaho gutera imbere .”
Akomeza asaba aba bagore kwibumbira hamwe kuko uretse kubafasha mu buryo bw’amafaranga binatuma bivana mu bwigunge
Ati “Buriya kwishyira hamwe bituma abantu bava mu bwigunge bakagira abavanndimwe bashya bahanurana kandi bagafatanya muri buri kimwe.”
Iyi koperative Abatore yatangiye mu mwaka wa 2013, igizwe n’abagore 20 n’umukobwa 1, ibyo bakora bikaba bigurishirizwa mu Butaliyani n’abaterankunga babo babarizwa mu muryango Umugore Mwiza ONLUS.
Imwe mu mitako n’ibikoresho aba bagore bakora bakabyohereza mu Butaliyani
Aba bagore bahamya ko batagihoza abagabo babo ku nkeke babasaba kuko nabo bamazekwiteza imbere
Marie Claire Safari, utuye mu Butaliyani akaba umuyobozi w’umuryango utegamiye kuri leta witwa Umubyeyi Mwiza ONLUS


text:
Itangazo rya BNR risobanura ko ayo mafaranga azifashishwa na leta mu guteza imbere isoko ry’imari n’imigabane no kubaka ibikorwaremezo.
Rigaragaza kandi ko isoko ry’izo mpapuro rizafungurwa ku wa 21 Gashyantare 2018, rigafunga ku wa 23 Gashyantare 2018. Abazazigura bazishyurwa mu myaka itanu guhera ku wa 24 Kanama 2018 kugeza ku wa 17 Gashyantare 2023.
Mu guhatanira kuzigura, amafaranga yo hejuru ni miliyoni 50 z’amafaranga y’u Rwanda mu gihe amake azaba ari ibihumbi 100 Frw.
Impapuro mpeshwamwenda ni impapuro abashoramari batandukanye (abantu ku giti cyabo, ibigo by’imari, amashyirahamwe, ibigo byigenga…) bashobora gushoramo amafaranga baguriza Leta, mu gihe izo mpapuro zishyizwe ku isoko, bakajya bahabwa inyungu zibarwa ku mwaka, bakazasubizwa amafaranga batanze bagura izo mpapuro igihe zagenewe kirangiye.
Izo mpapuro uwaziguze ashobora kuzitangaho ingwate muri Banki agahabwa umwenda. Uwaziguze ashobora kuzigurisha ku isoko ry’imari n’imigabane ry’u Rwanda akabona amafaranga ye.


text:
Miliyari 3.5Frw zigiye kwifashishwa mu kuzahura Pariki ya Gishwati-Mukura yari yarangijwe
Ikigo cy’igihugu gishinzwe amazi n’amashyamba (RWFA) cyahawe inkunga ingana na miliyari 3.5Frw azagifasha kubungabunga no gusubiranya Pariki ya Gishwati-Mukura yari yarangijwe n’ibikorwa bya bamwe mu bayituriye.
Umukozi w’Akarere ka Nyabihu iyo Pariki ikoraho ushinzwe imirimo rusange, Richard Kubana, yemeza ko iryo shyamba ryigeze kwangirika cyane,kuburyo hari hakenewe koko inkunga yo kurisubiranya.
Yagize ati “Gishwati yigeze kwangizwa n’ibikorwa by’abantu bituma izamo isuri bityo ibiti byinshi birangirika. Uyu mushinga uratuma turisubiranya, turibungabunge risubirane ubuzima ryahoranye ndetse n’abarisura mu rwego rw’ubukerarugendo biyongere”.
Iyo nkunga yatanzwe n’ikigega NDF (Nordic Development Fund), icishwa mu Kigo cy’igihugu cyita ku bidukikije (REMA), ari cyo cyayishyikirije RWFA nyuma yo gusinya amasezerano yayo hagati y’ibigo byombi.
Ayo mafaranga ngo azifashishwa mu guteza imbere ubuhinzi bw’amashyamba, imikoreshereze myiza y’ibicanwa bituruka ku biti no kongera ubuziranenge bw’imbuto z’amashyamba binyuze mu mushinga LAFREC usanzwe wita kuri iyo Pariki.
Umuyobozi wa REMA, Ir Collette Ruhamya, avuga ko iyo Pariki izarushaho kwitabwaho nubwo hari undi mushinga wari usanzwe uyikurikirana ariko hakazanaboneka n’imbuto nziza z’ibiti”.
Yagize ati “Iyi nkunga izunganira undi mushinga wari uhari wita kuri iriya Pariki bityo amashyamba akomeze kubungabungwa.
Hazabaho gufasha abayituriye kumenya gufata neza amashyamba ndetse tubone n’imbuto nziza nshya z’ibiti tutagiraga cyane cyane ibya kimeza”.
Yongeraho ko kugarura ibiti byinshi bya kimeza ari ingenzi kuko ngo bigira ubudahangarwa ku mihindagurikire y’ikirere bigatuma Pariki ihora imeze neza.
Minisitiri w’ibidukikije n’umutungo kamere, Dr Vincent Biruta, avuga ko, uyu mushinga uzanafasha abaturage koroherezwa kubona ibicanwa bitari inkwi mu rwego rwo kurengera ibidukikije.
Ati “Binyuze muri uyu mushinga, umuturage wifuza kuva ku nkwi ngo akoreshe gaz, azafashwa kubona ibikoresho bijyanye bitamuvunnye. Tuzareba uko yabihabwa bitamuremereye cyane wenda akajya yishyura buhoro buhoro cyane ko gaz ihendutse ugereranyije n’amakara”.
Umushinga wo kwita kuri Pariki ya Gishwati-Mukura, ukorera mu turere twa Rutsiro, Ngororero, Nyabihu na Rubavu duhana imbibi nayo, abaturage bayituriye na bo ngo bakazafashwa kwiteza imbere kugira babonereho kuyibungabunga.
MINIRENA itangaza ko kugeza ubu 86% by’ingufu zikenerwa mu Rwanda bituruka ku biti, bigakoreshwa cyane cyane mu bigo by’amashuri, muri za gereza, mu nganda z’icyayi n’ahandi ari yo mpamvu harimo gushakishwa uburyo butandukanye bwabisimbura.


text:
Umuziki yawinjiyemo yishimisha gusa
Ubu, byahindutse akazi akuramo amafaranga amutunga
Agorwa cyane no gukora injyana Abanyarwanda batiyumvamo
“Icyo nababwira ni uko iyo depression yarangiye”
Asinah Erra agiye kumara imyaka itatu aririmba, yibanda cyane ku ndirimbo zikoze mu njyana ya Dancehall, ni na we mukobwa wenyine mu Rwanda winjiye mu muziki akiyegurira uw’ubu bwoko umenyerewe cyane mu bihugu bya Amerika y’Amajyepfo na bike muri Afurika.
Yinjiye mu muziki mu ntangiriro za 2016, icyo gihe abenshi bahise bibaza ikibimuteye gusa we yasubizaga ko yiyumvamo ubuhanzi.
Ni byinshi byavuzwe akimara gusohora indirimbo ya mbere gusa we yemeza ko ari impano yifitemo ndetse ubu yatangiye kumuzanira amafaranga. Asinah avuga ko akijya mu muziki yabikoraga yishimisha gusa nyuma aza kubihindura abikora nk’umwuga.
Asinah usigaye yiyita ‘Bad Girl’ [Umukobwa udasanzwe], yashyize hanze indirimbo yise ‘Iri joro’, ahamya ko ari imwe mu zizaba zigize album ya mbere ateganya kuzashyira hanze. Mu gusobanura ubutumwa bukubiyemo, yagize ati “Icyiganjemo cyane ni ukugaragaza urukundo, kwidagaduro hagati y’abantu, ni ibyishimo bigaragaramo cyane, aho abantu baba bishimiranye.”
Nubwo akora injyana ya Dancehall isanzwe izwiho cyane ubwiganze bw’imibyinire idasanzwe ngo we yahisemo kuyicishamo ubutumwa bwigisha abantu urukundo.
Ati “Abakora Dancehall na bo bagira urukundo. Kuba ndirimba urukundo cyane kandi ndirimba injyana ya Dancehall bamwe bakeka ko ikorwa mu buryo budasanzwe, ni uko ubwanjye ngira urukundo kandi nirwo nkuramo inganzo cyane.”
Amashusho ya ‘Iri Joro’ yafatiwe kuri Juru Park ndetse no kuri Platnumz Club iherereye i Kibagabaga. Nyuma y’iyi ndirimbo ateganya gushyira hanze indi ndirimbo yakoranye na Prezzo wo muri Kenya.
Ati “Mfite undi mushinga w’indirimbo nshya nakoranye n’umuhanzi mpuzamahanga, nakoranye na Prezzo wo muri Kenya. Kugeza ubu ntabwo turafata amashusho y’indirimbo dufitanye ariko nibingendekera neza muri uku kwezi nshobora kujyayo tukayafata nayo ngahita nyishyira hanze.”
Ibyamuzitiye ni byinshi…
Mu gihe Asinah amaze aririmba, ingorane ikomeye cyane yahuye nayo ni utagira itsinda rimufasha muri muzika ari nayo mpamvu kumenyekanisha ibihangano bye bimugora cyane.
Ati “Iyo udafite itsinda rigufasha mu muziki, kumenyekanisha ibihangano byawe biragorana cyane, izo nizo mbogamizi nagize akenshi. Ubu hari abantu bagenda bamfasha ku buryo mbona bigenda bitera imbere.”
Yongeyeho ko no kuba akora injyana Abanyarwanda batariyumvamo cyane bimuzitira bityo ntahite azamuka uko bikwiye. Ati “Abanyarwanda ntibariyumvamo injyana ya Dancehall, ntabwo abantu barabasha kwakira uwo muziki w’ubwo bwoko niyo mpamvu ahanini usanga ngenda mvangamo indirimbo za Zouk.”
Igisubizo ku bibaza ku myitwarire ya Asinah
Ati “Umuziki nawutangiye mu buryo bwo kwishimisha gusa, nifuzaga kwishimisha kuko nakundaga umuziki cyane. Ubu nabihaye agaciro kuko nagiye mbonamo inyungu, ndabikora nk’akazi kantunze mu gihe mbere nabikoraga nta cyerekezo mfite. Ubu ndi umuntu ushobora gutumirwa mu bitaramo ngakorera amafaranga.”
Yanasubije abantu bakunda kugaragaza ko batishimira uko abayeho ndetse abwira abamushinja ko yagize ihungabana ko ‘ibyo yabiciyemo mu myaka ine ishize kandi ko byabaye amateka’.
Ati “Sinahakana ko ntagize ihungabana[depression], nagize ihungabana nk’undi uwo ari we wese kuko naratunguwe. Kugeza ubu icyo nababwira ni uko iyo depression yararangiye, ntabwo nacitse intege narakomeje, nakomeje urugendo, nakomeje gukora ibyo nkora.”
Yongeraho ati “Ndakeka na bo[ababimushinja] baramaze kubona ko atari ikibazo cy’ihungabana, ari ibyo iyaba mfite iyo depression nahora ndirimba za ndirimbo z’agahinda. Ubu hari ubundi buzima mu ndirimbo zanjye, ntabwo waba uri mu kwiheba ngo uririmbe urukundo.”
Abagitekereza ko Asinah yishoye mu muziki ku bw’ibibazo n’agahinda yakuye mu gukundana yababwiye ko “Abo bakibitekereza wenda igihe kizagera babyakire.”
Ubu, aritegura gusubira muri Kenya kujya gufata amashusho y’indirimbo yakoranye na Prezzo umwe mu bakomeyeyo cyane; nyuma azahita ashyira hanze iyo yahuriyemo na ‘Jay Polly’ iri gutunganyirizwa amashusho na Producer Fayzo.
Camera&Editing: Kazungu Armand


text:
Byinshi ku bagabo babiri bajyaga Emawusi bagendanye na Yesu bataramumenya
Luka 24 hatubwira inkuru y’ukuntu Umwami Yesu yagendanye n’abantu babiri ariko ntibamumenya. Luka 24:13-34 tuhasanga abantu babiri mubari baramukurikiye bajyaga mu kirorero cyitwa Emawusi. Abo bagabo bagendaga bavuga uburyo Mariya Magadalene, n’abandi bagore bababwiye uburyo basanze imva ya Yesu irangaye.
Muri ako kanya Yesu arabegera atangira kuganira nabo ariko ntibamumenya: “Ariko amaso yabo arabuzwa ngo batamumenya.”(Luka24:16)
Hari igihe mu mibereho yacu tutabasha kumenya Imana nka bariya bagabo babiri twabonye.Amaso yacu akabuzwa n’ibintu byinshi bidafite umumaro bityo bigatuma tutabasha kubona ishusho n’ikiganza cy’Imana kiri ku buzima bwacu.
Yesu Kristo ubwe agendana natwe ariko inshuro nyinshi ntitubyitaho.Birakwiye ko abantu bamumenya nk’uko na we abazi.(Yohana10:27)
Muri Luka 24:17-27 hatubwira uburyo Yesu yababajije ibyabaye, maze umwe muri bo witwaga Kilewopa aramusubiza ati: “Umwe muri bo witwaga Kilewopa aramusubiza ati “Mbese ni wowe wenyine mu bashyitsi b’i Yerusalemu, utazi ibyahabaye muri iyi minsi?”(Luka24:18)
Ni uko Yesu arababaza ati :« Ni ibiki? »Nuko abo babiri bamubwira ibye, ariko bari batarakamenya ko ari Yesu bavugana na we. Maze bamutekerereza ibye n’ukuntu yababaye n’ukuntu abagore bababwiye ko atakiri mu bapfuye ahubwo ari muzima.Kugeza icyo gihe cyose bari bataramumenya.
Abenshi muri twe bameze batyo:Tuzi Imana, tuzi Yesu n’ ibimwerekeyeho byose, tumuvugaho kenshi ariko muby’ukuri ntabwo tumuzi.
Barangiza ikiganiro, dusomako Kristo yabasobanuriye ibyanditswe bimwerekeyeho , kandi akamanyura umugati ari kumwe na bo mbere y’uko abasiga aho bari bari.
Baravugana bati “Yewe, ntiwibuka ukuntu imitima yacu yari ikeye, ubwo yavuganaga natwe turi mu nzira adusobanurira ibyanditswe!” Uwo mwanya barahaguruka basubira i Yerusalemu, basanga abo cumi n’umwe bateranye hamwe n’abandi, bumva bavuga bati “Ni ukuri Umwami Yesu yazutse, ndetse yabonekeye Simoni.” Nuko babandi babiri na bo babatekerereza ibyabereye mu nzira, n’uburyo bamumenyeshejwe n’uko amanyaguye umutsima.”(Luka24:32-35) Nyuma y’ibyo Kristo yavuze n’ibyo yakoze, byarangiye bamumenye, bamenya ko ari muzima.
Hari igihe mu buzima bwacu dusa n’abo babiri. Turamuzi ndetse twaramukurikiye ariko ntituramenya Umwami n’Umukiza wacu byuzuye, kandi yifuza kugumana na twe ibihe byose.
Yesu adusaba kumushakana umwete: “Maze Yesu abwira abigishwa be ati “Umuntu nashaka kunkurikira yiyange, yikorere umusaraba we ankurikire, kuko ushaka kurengera ubugingo bwe azabubura, ariko utita ku bugingo bwe ku bwanjye, azabubona.”(Matayo16:24-25)
Imana idushoboze kuyimenya by’ukuri
sophie@Agakiza.org


text:
Kuwa 15 Ukwakira buri mwaka ni umunsi mpuzamahanga wahariwe gukaraba intoki. N’ubwo abantu benshi bemeza ko icyo gikorwa bakizi kandi bagikora, kiracyabereye...
Umupira w’amaguru ni umukino ukunzwe n’abanyarwanda benshi, hakaba mo n’abiyemeza kuwujya mo bakawukina. Ibyo byose bigenda nabi iyo imisifurire yawo itajyanye n’igihe,...
Bimenyimana J. Umusizi w’umunyarwanda Nyakayonga mwene Musare yahimbye igisigo acyita Ukwibyara, maze agiterura agira ati “ukwibyara gutera umubyeyi ineza”. Bibabaza umubyeyi kubyara...
Hashize igihe kitari gito umubare w’ababana na virusi itera SIDA mu Rwanda ari 3% kandi udahinduka. Minisiteri y’Ubuzima n’abafatanyabikorwa bayo batangije ubushakashatsi...
Ikigo cy’ubwishingizi cya Phoenix cya hindutse (AMU) cyirizeza abakiliya babo serivisi nziza ziganjemo iz’itangirwa ku ikoranabuhanga zitamenyerewe mu bwishingizi mu Rwanda. MUA...


text:
Umubatizo w'Umwuka Wera ni iki?
Ikibazo: Umubatizo w'Umwuka Wera ni iki?
Igisubizo: Mu yandi magambo, umubatizo w'Umwuka Wera wavugwa nk'umurimo Umwuka w'Imana ukora iyo winjiza umukristo mushya mu busabane na Kristo hamwe n'ubusabane n'abandi bakristo. 1 Abakorinto 12:12-13 niho twavuga muri Bibiliya hibanda cyane ku mubatizo w'Umwuka Wera: 'nkuko mu Mwuka umwe twese ari mo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab'umudendezo. Kandi twese twujujwe Umwuka umwe.' (1 Abakorinto 12:13. Nubwo Abaroma 6:1-4 haterura ngo havugemo Umwuka w'Imana, hasobanura neza uburyo umukristo ahindurwamo nk'uko tubibonye mu 1 Abakorinto: 'Nuko tuvuge iki? Tugumye gukora ibyaha ngo ubuntu busage? Ntibikabeho! Mbese twebwe abapfuye ku byaha, twakomeza kuramira muri byo dute? Ntimuzi yuko twese ababatirijwe muri Yesu Kristo, twabatirijwe no mu rupfu rwe? Nuko rero, ku bw'umubatizo twahambanywe na we mu rupfu rwe, kugira ngo nk'uko Kristo yazuwe n'ubwiza bwa Data wa twese, abe ari na ko natwe tugendera mu bugingo bushya.'
Ibi bintu bikurikira ni ingenzi cyane mu gukomeza imyumvire yacu ku mubatizo w'Umwuka Wera: icya mbere, 1 Abakorinto 12:13 hatubwira ko twese twabatijwe, nkuko twese twahawe ku Mwuka Wera (guturwamo n'Umwuka Wera). Icya kabiri, nta hantu na hamwe Bibiliya isaba abakristo kubatizwa n'Umwuka, mu Mwuka, cyangwa gushakisha uwo mubatizo. Ibi bitubwira ko buri mukristo wese aba yararangije guhabwa iyi mpano. Icya gatatu, Abefeso 4:5 hasa n'ahavuga ku mubatizo w'Umwuka Wera, bivuga ko ubwo ari ukuri kuri buri mukristo, kimwe n''ukwizera kumwe' cyangwa 'Data umwe'.
Muri make, umubatizo w'Umwuka Wera ukora ibintu bibiri: 1) uduhuza n'umubiri wa Kristo, 2) utugira abaragwa mu kubambanwa na Kristo. Kuba mu mubiri we bivuga ko twazukanye nawe dufite Ubuzima Bushya (Abaroma 6:4). Tugomba kandi gukoresha impano zacu zo mu Mwuka kugira ngo uwo mubiri ukore neza nk'uko 1 Abakorinto 12:13 hatubwira. Kubatizwa mu Mwuka Wera bikomeza ubumwe bw'Itorero, nk'uko Abefeso 4:5 habivuga. Kubambwa, guhambwa no kuzurwa hamwe na Kristo mu mubatizo w'Umwuka Wera bidutandukanya n'icyaha cyatwaritsemo, cyatubuzaga kwinjira mu buzima buhoraho (Abaroma 6:1-10, Abakolosiya 2: 12).
English
Umubatizo w'Umwuka Wera ni iki?


text:
Céline Dion yemeje ko ahagaritse ibitaramo yari afite muri uku kwezi kwa Werurwe no muri Mata kubera uburwayi buzwi nka ‘Patulous Eustachian’, ‘butera kutumva neza, bugatuma n’uririmba bitamworohera’ nk’uko byasohowe mu itangazo rihagarika ibitaramo bye.
Yagize ati “Amahirwe yanjye ntiyigeze ambera meza muri iyi minsi ishize… Nateganyaga gukora ibitaramo byanjye nk’uko nabiteguye none ibi birongeye biraba. Biragoye kubyizera! Nsabye imbabazi uwateganyaga gukora urugendo aza mu bitaramo byanjye i Las Vegas. Nzi neza uko ibi bibatengushye kandi nsabye imbabazi.”
Biteganyijwe ko Céline Dion azabagwa mu gutwi kugira ngo abashe gukira ubu burwayi akomeze ibitaramo. Ibyo yari afite byari biteganyijwe kuva ku itariki 27 Werurwe kugeza ku ya 18 Mata. Azongera kugaragara ku rubyiniro ku itariki 22 Mata 2018 ahitwa The Coloseeum muri Caesars Palace mu Mujyi wa Las Vegas.
Céline Dion ugiye kubagwa mu gutwi amaze hagati y’umwaka umwe kugeza kuri umwe n’igice afite iki kibazo. Yakoreshaga umuti w’ibitonyanga gusa ubu ntibikiri kumufasha kubasha kumva no gukoresha amatwi ye neza.
Yavuze ko abari bishyuye amatike y’ibitaramo bye bazasubizwa amafaranga yose mu rwego rwo kubiseguraho kuko bitakibaye.
Céline Dion w’imyaka 49 ni umwe mu baririmbyi bubatse amateka mu muziki w’abavuga Igifaransa. Yagurishije kopi za album miliyoni 220 bimugira umwe mu bagore binjije akayabo babikesha gucuruza umuziki. Uyu muhanzikazi yashyizwe muri Guinness des Records nk’uwagize indirimbo zumviswe kurusha iz’abandi bose bakoresha Igifaransa.


text:
Umuryango wa Mukakibibi Verena na Mpitabahiga Verena bafitanye abana icyenda, aba bantu ngo bahoraga mu makimbirane ashingiye ku businzi, ndetse umugabo yigeze gukubita umugore we isuka ariko ntiyapfa, nyuma baza kwiyunga basigaye babera abandi urugero nyuma yo kwigishwa kubana neza mu rugo.
Amakimbirane bagiranaga akenshi ngo yabaga ashingiye ku businzi no gusuzugurana. Umugabo ngo yagira ngo aravuze, umugore akamusubiza nabi, ngo niho amakimbirane yakuze bigera ubwo umugabo akubira isuka umugore we aramukomeretse, ndetse afungirwa muri Gereza ya Miyove.
Umugore ngo yaje kumusabira imbabazi baramufungura, nyuma yo guhabwa amahugurwa ubu babanye mu rugo nta kibazo.
Undi muryango wahoranye amakimbirane twaganirije, ni urugo rwa Ntaganda Jean Nepomsene na Nyiransabimana Angelique batuye mu kagari ka Tanda mu murenge wa Giti, bavuga ko bashwanaga bapfa umutungo, umugore acuruza ikigage umugabo akazana inshuti ze bakakinywera ubuntu, ibyo ngo byatumaga bahora mu makimbirane.
Uyu Ntaganda yabwiye Umuseke ati: “Njye yacuruzaga ikigage tugera aho dutera imbere, gusa yanyerekaga ko andusha umutungo, yansuzugura tukarebana nabi, nyuma yo guhugurwa banyigishije kuvuga neza no kubahana, ubu turarana ku buriri nta makimbirane dufitanye.”
Yongeraho ko kugira amakimbirane nta musaruro bigira mu rugo kuko we n’umugore we babyaranye abana batanu ariko ngo igihe bari mu makimbirane abana bari bavuye mu ishuri.
Nyuma yo guhugurwa bagasubirana abana bongeye kwiga, akaba agira inama ingo baturanye ko bakwirinda amakimbirane, kuko ngo gushwana biteza igihombo gusa.
Ushinzwe irangamimerere mu murenge wa Giti, Kayitare Olivier avuga ko bagerageza nk’abayobozi kunga imiryango, ngo hari intambwe igenda iterwa biturutse ku bafatanyabikorwa batanga amahugurwa ku miryango ifitanye amakimbirane ikiri mu murenge.
Ati: “Mu murenge wa Giti twari dufite ingo zifite amakimbirane zigera kuri 73, umufatanyabikorwa ARCT Huguka yahuguye imiryango 22, hasigaye imiryango 51, turamutse tubonye abandi bafatanyabikorwa ikibazo cyarushaho gucyemuka, amahoro akagaruka mu rugo.”
Umurenge wa Giti ugizwe n’abaturage 16 204 harimo ingo 3 501, hakenewe abafashamyumvire babahugure kugira amahoro asugire mu ngo za bo.
EVENCE NGIRABATWARE
UMUSEKE.RW/ GICUMBI


text:
Ese umuntu w’Imana ni nde?
Uyu munsi hari imyigishirize ipfuye isa ngaho ishyira hejuru abavugabutumwa kuruta Umwami Yesu Kristo. Imwe muri iyo myigishirize ishimagiza abavugabutumwa bityo abakristo bakabafana bakabogeza aho kogeza Yesu Kristo watumye duhinduka abana b’Imana.
Umuntu w’Imana ni inde?
Bibiliya itubwira abantu benshi bakoze ibintu bikomeye imbere y’Imana. Abo bose bamenyekanye nk’abantu b’Imana. Kuberako bumviye bakanubaha Imana. Ijambo umuntu w’Imana risobanuye umuntu wumvira akanubaha Umwami.
Mu isezerano rya kera umuntu w’Imana ryari ijambo rusange. Muri icyo gihe, Kristo ntiyari yakaje mu mubiri, kandi Umwuka Wera ntiwabaga muri buri muntu, . ahubwo bake nibo umwuka w’Imana wabagaho, abo bake nibo bayumviraga bakanayubaha.
Mu isezerano rishya, mu rwandiko rwa Pawulo hatwereka uko umuntu w’Imana akwiye kwitwara.
“Ariko wowe ho muntu w’Imana ujye uhunga ibyo, ahubwo ukurikize gukiranuka, kubaha Imana, kwizera, urukundo, kwihangana n’ubugwaneza. Ujye urwana intambara nziza yo kwizera usingire ubugingo buhoraho, ubwo wahamagariwe ukabwaturira kwatura kwiza imbere y’abahamya benshi. ”(1 Timoteyo6:11-12)
Kuba umuntu w’Imana bisobanuyeko turi ab’Imana , dukundwa nayo tuyishingikirizaho .
Reka turebere hamwe imwe mu myigishirize itariyo yerekeye abantu b’Imana abo ari bo:
Bavugako abashumba bimitswe ari abantu b’Imana
Iki ni ikinyoma gikomeye. Ibi niba ari ukuri, ubwo abagize itorero(abakristo) baba ari abantu ba satani? Ese abita ku rusengero cyangwa abakorerabushake ni abantu basaze? Ese abapasitori bakora ibyaha bakomeza gukora ubushake bw’Imana ? Iyi ni imyigishirize ipfuye kuko izamura abashumba cyangwa abandi bavugabutumwa kugera ku rwego aho batekereza ko baboneye.
Tuvuge ko uri umushumba cyangwa utari we, ariko niwihana by’ukuri ibyaha byawe uzahabwa ubugingo n’umwami Yesu Kristo, kubaha ijambo n’umwuka w’Imana. Rekera aho kubeshya ko ukeneye kuba umushumba watoranijwe kugira ngo ube umwana w’Imana n’umukozi wayo, ahubwo niba turi muri Kristo twese turi abantu bayo.
Bavuga ko abantu bafite icyerekezo cyiza ari bo bantu b’Imana
Iyo dusomye mu Abacamanza 6 tuhasanga Imana ubwo yasuraga Gideyoni asekura ingano, ko atabwirizaga cyangwa ngo agire undi murimo akora mu by’Imana, ariko Imana yaramuhamagaye.
“Marayika w’Uwiteka aramubonekera aramubwira ati “Uwiteka ari kumwe nawe wa munyambaraga we, ugira n’ubutwari.”(Abacamanza6:12)
Imana niyo yari ifite umugambi ukomeye kuri Gideyoni. Niba utekerezako kuba umuntu w’Imana bizanwa no kugira inzozi zikomeye, ongera utekereze neza. Imana niyo yonyine itanga inzozi zikomeye n’icyerekezo. Imana ishyiraho abantu bitewe n’icyo ishaka, atari ibyo twe dushaka.
“…….. Kuko agakiza kadaturuka iburasirazuba cyangwa iburengerazuba, Cyangwa mu butayu bw’imisozi. Ahubwo Imana ni yo mucamanza, Icisha umwe bugufi igashyira undi hejuru.”(Zaburi75:6-8)
Bavuga ko umuntu w’Imana agomba kugira impamyabushobozi cyangwa ikindi cyemezo
Abantu batekerezako bakeneye kugira impamyabushobozi cyangwa umwanya w’ubuyobozi kugira ngo bahinduke abantu b’Imana, si ukuri. Ese Yesu yarafite diplome ihanitse? Ese ubutumwa Pawulo yanditse , yasinyaga ashyizeho Rev.Dr. Pawulo? Ese yigeze avugako yize aha n’aha, afite ibi n’ibi? Ibi ntibisobanuyeko kugira impamyabushobozi atari byiza, ariko sibyo bikugira umuntu w’Imana. Kuko Imana itareba kubigaragara n’impamyabushobozi zose ufite.
“Ariko Uwiteka abwira Samweli ati “Nturebe mu maso he cyangwa ikirere cye ko ari kirekire namugaye, kuko Uwiteka atareba nk’uko abantu bareba. Abantu bareba ubwiza bugaragara, ariko Uwiteka we areba mu mutima.”(1Samweli16:7)
Nshuti , icyemezo cy’ingenzi ni iki:
“……..Wubahe Imana kandi ukomeze amategeko yayo, kuko ibyo ari byo bikwiriye umuntu wese.” (Umubwiriza12:13)
Nshuti , niwizera umwami Yesu Kristo, ukihana ibyaha byawe kandi ugakomeza kugendana n’umwami mu nzira yo gukiranuka no kwera, ntuzakenera umuntu ukubwirako uri umuntu w’Imana kuko ijambo ry’Imana rirahagije, kandi “Abayoborwa n’Umwuka w’Imana bose ni bo bana b’Imana”(Abaroma8:14)
Sophie @agakiza.org


text:
Beauty for Ashes yashyize hanze indirimbo yo kwizihiza Noheli – VIDEO
Itsinda rya Beauty For Ashes ryashyize hanze indirimbo ‘ Child God’ yo kwizihiza umunsi mukuru wa Noheli, banaboneraho kwifuriza Abanyarwanda bose Noheli nziza.
Mu kiganiro yagiranye na Rwandamagazine.com, Kavutse Olivier ukuriye iri tsinda yagize ati " Iyi ndirimbo twayishyize hanze mu rwego rwo kwifuriza abantu Noheli Nziza n’umwaka mushya muhire wa 2018, dushimira Imana kubwo kuturinda umwaka wose, tunishimira umunsi mukuru w’ivuka rya Yesu.
Ni indirimbo yo gufasha abantu kwizihiza Noheli kandi ni uburyo nka Beauty for ashes twahisemo kwifuriza abantu Noheli nziza, bibuka ivuka ry’umucunguzi wacu. Beauty for Ashes iboneyeho umwanya wo kwifuriza Abanyarwanda bose Noheri nziza n’umwaka mushya muhire wa 2018."
Itsinda rya Beauty for Ashes ryamenyekanye ubwo ryaririmbaga indirimbo ’Suprise(siriprize), ’Yesu niwe super star’, ’Turashima’ n’izindi zitandukanye. Ni itsinda rizwiho gucuranga umuziki wa Rock ugezweho rihimbaza Imana ariko kuri ubu bakaba bari kwibanda no kuvangamo injyana nyafurika cyane cyane mu ndirimbo zasohotse kuri ‘Album’ yabo nshya bise ‘Renaissance’ bamuritse tariki 9 Nyakanga 2017 mu gitaramo cy’ubudasa ndetse cyanitabiriwe cyane.


text:
Indahiro warahiriye Imana izakurinda
Mika 4:5" kuko ubwoko bwose buzagendera mu izina ry’ikigirwamana cyabwo,natwe tuzagendera mu izina ry’Uwiteka Imana yacu iteka ryose"
Ibi mika yabivuze ubwo yahanuraga iby’Imana izagirira Abisirayeri,nyuma yuko bagiye babona imana z’abanyamahanga mu bihugu bagiye batatanirizwamo maze bo bagira indahiro ko bo bazajya bagendera mu izina ry’Imana yabo.
Dore inyungu zo kugira intego cyangwa indahiro
▶ Irakurinda kuko umuntu atumbira yihanganye kuzashyika ku ntego.
▶ Ikubera nka point d’evaluation igutera kumenya aho uhagaze nuko ubanye n’Imana.
▶ Iguhesha kwizera ko icyo ugambiriye kugeraho uzakigeraho.
Nicyo gituma bidukwiriye gutegereza tukihangana dutumbiriye icyo twarahiriye Imana. Bidutera imbaraga ziturinda zikaduhesha kwihangana.
yakobo 5:7’nuko bene data,mwihangane mugeze aho umwami Yesu azazira, dore umuhinzi ategereza imyaka y’ubutaka y’igiciro,ayirindira yihanganye kugeza aho azabonera imvura y’umuhindo n’iy’itumba.
Imana ibahe umugisha!!!
Source: Social media


text:
Nitwa John James Ukwigize. Ndi ingaragu, nkora muri Call Center ya MTN nkaba mba i Gikondo.
Navutse ku itariki 09/06/1982, mvukira ku Kibuye mu ntara y’iburengerazuba ninaho nigiye amashuli abanza(EP Mushubati) n'ayisumbuye (GS Bumba). Ndi imfura iwacu.
Ababyeyi banjye banyise James Ukwigize ariko nk’uko babimbwiye ngo nkiri uruhinja bagiye kumbatirisha Padiri yanga ko bambatiza izina James abasaba ko banshakira irindi zina akabona kumbatiza. Ubwo ababyeyi banjye babyumvikanyeho bemeza ko padiri yambatiza izina John arabyemera arambatiza.
Umubyeyi wanyishingiye(adoption) nawe yanyise Princeoflove. Ni umumama w’umunyabulugaliya (Bulgalia), rero bitewe n’umuco yakuriyemo kuri we kuba yaranyise iryo zina nkaryemera biri mu bintu byaramushimishije cyane.
Mfite abavandimwe bane inyuma yanjye usibye ko hari batanu, uwanyuma yaje gupfa kuko Mama utubyara yitabye Imana afite amezi abiri gusa nawe aza kwitaba Imana nyuma y’amezi macye. Usibye ko na Data utubyara nawe yari yarapfuye amezi abiri mbere y’uko Mama apfa.
UBUZIMA BWA GIKRISTO
Ababyeyi banjye bari abakristo bo mw’itorero ry’abagaturika(Catholic Church) byumvikana ko nakuze ndi umukristo. Gusa umuryango nagiye kurererwamo nyuma y’uko ababyeyi banjye bamaze kwitaba Imana bari abakristo bo mw’itorero ry’abaporotestanti(Presbyterian Church) bituma nanjye ntangira gusengera hamwe nabo.
Maze kujya mubaporotestanti nibwo natangiye kwitabira gusoma Bibiliya ndetse n'ibindi bitabo bya gikristo ndetse niga kwegera Imana ku giti cyanjye bitari mu kigare. Nabaye umukristo umaramaje muri Kamena 2003, mbatizwa 2005.
UBUZIMA BWO KURIRIMBA NDETSE NUBW'UBUHANZI
Nyuma y'amezi make maze kugera mu baporotestanti nahise njya muri chorale y’abakuru ntangira kwiga kuririmba. Icyo gihe nari mfite imyaka 12.
Niga mu mashuli yisumbuye nakomeje kuririmba muri chorale ariko n’ubwo chorale nayiririmbagamo kubera gukorera Imana ndetse no kwiga amajwi ntaho byabaga bihuriye n’ubuzima bwanjye bw’ubuhanzi kuko mumvaga chorale naririmbagamo zitamfasha gukuza ubwoko bw’umuziki nakundaga imbere muri njyewe ndetse nkumva zitangeza ku rwego rwo kurimba numvaga nshaka kugeraho.
Natangiye kuririmba indirimbo nihimbiye mu 1995 ariko nkumva ari ibintu ntaha agaciro kanini n’ubwo abo naziririmbiraga zabashimishaga. Natangiye guha agaciro ibyo nahimbaga bitewe n’ibyo nigaga mu mashuli yisumbuye kuko nigaga indimi n’ubuvanganzo(Arts). Niga mwaka wa kane w'amashuli yisumbuye natangiye guhimba ibisigo n’imivugo ndetse no muwa gatanu nakomeje guhimba ibisigo n’imivugo ariko ntangira no guhimba indirimbo ariko singire uwo mbibwira kuko siniyizeraga. Nahimbaga ibihangano bishingiye k'ubuzima bwo gukundana nabaga ndigucamo cyangwa se ku nsanganyamatsiko abakeneye ibyo bihangano babaga batanze.
Ngeze mu mwaka wa gatandatu hari muri 2002 naje kwitabira amarushanwa y’ubuhanzi(ibisigo(Poetry),ikinamico n’indirimbo) ariko nagiye mu bisigo nanga kujya mubyo kuririmba kuko nari ntariyizera mu kuririmba.
Nubwo numvaga ntatambuka mu bantu bigaga ubuvanganzo kandi nzi ko ari abahanga mu bintu byo guhimba, nagiye kubona mbona ntoranyijwe mu bantu batatu b’abasizi(abahanzi b'imivugo n'ibindi bisa nayo) bagombaga kujya mu marushanwa manini yateguwe na Leta.
Ayo marushanwa manini yakurikiyeho yari yitabiriwe abandi bahanzi benshi cyane baturutse ahantu hatandukanye ariko umwanya nabonye waranshimishije kuko nabashije kubona igihembo cy’umuhanzi wa kabiri mu bisigo kandi mubo twari twajyanye bose(baturutse kw'ishuli ryacu) ninjye wabonye umwanya mwiza. Undi wabonye umwanya mwiza nawe n’umusizi yabonye igihembo cya gatatu. Igihembo nahawe nagishyikirijwe na Robert Bayigamba wari ministiri w'umuco na siporo muri icyo gihe
Nsubiye kw’ishuli bahise bampimba Msanii (bivuga umuhanzi). Kubera mwanya mwiza nabonye muri ayo marushanwa kandi ari ubwambere nitabiriye amarushanwa nkayo, nahise mbona ko nanjye bishoboka ko naba umuhanzi kandi nahise ngira umwete wo guhimba.
Kuri ubu maze guhimba indirimbo zigera kuri 30 gusa izimaze gukorwa muri studio ni indirimbo ebyili gusa. Ariko iki nicyo gihe cyanjye cyo gushyira impano yanjye ahabona.
INTEGO MFITE MU KURIRIMBA
Nd'umuntu usanzwe nk'abandi, gukunda ndakunda, ndetse n'izindi inspiration abantu bakuraho guhimba ndazibona kandi ni nziza. Gusa njyewe muri kino gihe nishimiye cyane kuba ndi umukristo niyo mpamvu buri kintu cyose nteganya gukora mu minsi yo kubaho nsigaje nshaka kugikora mu nyungu za gikristo gusa. Intego mfite niyo kemenyekanisha indirimbo zo kwamamaza ubutumwa bwiza bwa Yesu Kristo no kuramya no guhimbaza Imana gusa.


text:
Ibidukikije n’imihindagurikire y’ikirere mu ndorerwamo ya filozofiya
Taliki 13 Ukuboza u Rwanda rwifatanije n’amahanga mu kwizihiza umunsi mpuzamahanga wa filozofiya, umunsi wizihijwe mu Rwanda ku nsanganyamatsiko igira iti «ibidukikije n’imihindagurikire y’ibihe mu ndorerwamo ya filozofiya».
Umuyobozi ushinzwe Itumanaho n’Itangazamakuru muri Komisiyo y’Igihugu ikorana na UNESCO wafunguye iyo nama ku mugaragaro yagaragaje ko amahoro mu batuye isi atashoboka hatabayeho ubworoherane hagati y’abatuye isi n’ibindi byose biri kw’isi dutuyeho. Yagize ati ‘’nkuko ibidukikije bihuza abantu batuye isi n’urusobe rw’ibinyabuzima biri kw’isi dutuyeho, ubworoherane iyo bubuze hagati y’ibyo byose niho hakomoka imihindagurikire y’ibihe nayo igira ingaruka kw’isi n’ibiyiriho byose. Dusabwa rero gutekereza kucyayigira nziza ku nyungu zacu n’abazadukomokaho ! ‘’
Umuyobozi ushinzwe itumanaho Mme Mukankusi niwe wahagarariye Umunyamabanga Mukuru wa CNRU
Mme Mukankusi Philomene yakomeje abashimira ku musanzu w’ibitekerezo biteguye gutanga ku kibazo cy’ingutu cyugarije isi nk’icyo ngicyo.
Hatanzwe ibiganiro bitandukanye birimo :
• Uko Ubumenyi bw’Isi n’isanzure bwumva ikibazo cy’ibidukikije,
• Uko Filozofiya na Tewolojiya bibona ikibazo cy’Ibidukikije,
• Ubumenyi bw’ikiza n’ikibazo cy’ibidukikije,
• Ingaruka z’imihindagurikire y’ikirere n’ingamba za Leta y’u Rwanda mu kubungabunga ibidukikije,
• Abakurambere bacu baziririzaga ibinyabuzima bakanarinda ibidukikije.
Ibiganiro bitandukanye byatanzwe n’abagize Association ARPHI y’abafilozofe mu Rwanda
Perezida wa ARPHI Dr Isaie yasobanuye icyo «cosmologie» aricyo n’uburyo yatangiye iri hagati y’ubumenyi (Science) na filozofiya ikaba yarareberaga ibintu hamwe itabitandukanije, umuntu akaba hagati yabyo byose ngo abitegeke. «Cosmologie» ikaba inzu ngari y’abantu n’ibiri kw’isi byose kandi bifite aho bihurira. Ikibazo gikomeye kikaba uburyo ibiri kw’isi byose byabana mu bwubahane na muntu wahawe kubitegeka no kubihindura.
Yagarutse ku mitekerereze itandukanye yaranze abafilozofe mu bihe bitandukanye, ari abatekerezaga ko ibintu byose bifite nyirabyo ariwe Mana, abatekerezaga ko byose bifite isano. Mu ntangiriro kandi abahanga babaga bafite ubumenyi muri byose nyuma bagenda batandukana umuntu akagira ishami ry’ihariye aba afitemo ubumenyi bukataje. Iryo gabanganya ry’ibintu n’ubumenyi nibyo byazanye ibibazo kuko ibiri kw’isi byari bitangiye gufatwa no kwigwa mu buryo butandukanye.
Muri iki gihe ku bintu byose harebwa uduce duto cyane (particule). Isanzure riratandukanye nkuko abahanga babifata mu gihe kera bafataga isanzure nk’ikintu kimwe.
Abarimu n’abanyeshuri bo muri UCK na philosophecum Kabwayi bari bitabiriye uwo munsi
Lt Col Gerard Nyirimanzi ushinzwe amateka muri Minisiteri y’Ingabo yagaragaje uko abanyarwanda babonaga isanzure. Abanyarwanda bemeraga ko isi n’ibiyiriho bifite nyirabyo ariwe Mana noneho bakagira inshingano yo kubyubaha no kubirinda nkuko bubaha nyirabyo.
Umuntu rero nk’uwabihawe ngo bimutunge, mu myumvire y’abanyarwanda, yirindaga kubyangiza kuko iyo kimwe cyangiritse bigira ingaruka no ku bindi. Habanzaga Imana, hagakurikira Umwami, hakaza Umugabo, inyuma yabo hakaza Umugore n’Umwana mbere y’uko haza Ibintu. Umwami nk’uwari uwa kabiri ku Mana yari yarashyizeho imiziro n’imiziririzo bigamije kurengera no kubungabunga urwo rusobe rw’abatuye isi kuko byose byagiraga aho bihuriye.
Hariho filozofiya yo kubaha ibintu, urugero ni inyamaswa wasangaga buri bwoko bufite inyamaswa iburanga:
• Abega bakaranwa n’igikeri,
• Abazigaba bakarangwa n’inyamanza,
• Abahindiro umusambi,
• Abagesera ingwe,… kandi buri bwoko bukubaha inyamaswa iranga ubundi.
Ibiti nabyo byari uko bakurikije umwanya bifite mu mihango yo guterekera, kubandwa se, kuvura n’ibindi. Iyi miziririzo yatumaga bitangizwa na muntu uko yishakiye. Lt Col Gerard Nyirimanzi yarangije agaragaza ko ibibazo by’ibidukikije abantu bibaza ubu abanyarwanda bari barabiboneye umuti kera babiziririza.
Nyuma y’ibi biganiro hakaba harifujwe ko isomo rya filozofiya ryakongera kwigishwa mu byiciro bitandukanye by’amashuri yisumbuye nka bumwe mu buryo butoza abana kumenya gutekereza ku bibazo bitandukanye byugarije isi.
Philomene MUKANKUSI
Umuyobozi ushinzwe Itumanaho n’Itangazamakuru / CNRU


text:
Umuntu muhuye bwa mbere ntabwo uba uzi ibyo akunda n’ ibyo yanga niyo mpamvu uba ugomba kwitwararika mu bikorwa no mu mvugo igihe uhuye n’ umukobwa bwa mbere kandi wumva yakuguye ku mutina.
Gutangira kuganiriza inkumi ku basore bamwe bimeze nko kugenda mu muriro, kuko bamwe usanga bashobora guhitamo igikomeye aho gutangira ku ganiriza inkumi bitewe no kubura aho bahera.
Urubuga elcrema rugaragaza inama zimwe na zimwe z’uburyo umusore akwiriye gutangira ikiganiro cye aganiriza inkumi.
1.Ntukirengagize kumusuhuza: Ijambo “mwiriwe” (Hi) ni ijambo ryoroheje ariko rifite imbaraga;
2.Reba ikintu kiri hafi yanyu gifite agaciro mu kivugeho kuko ni uburyo bwiza bwo gutangira ikiganiro;
3.Wowe musore, ugomba kuba uzi amakuru ya vuba arimo kuvugwaho cyane cyangwa amakuru yerekeye ibyamamare kugira ngo uze kubitangiriraho mu kiganiro cyawe;
4.Kora ku buryo iyo nkumi muri kumwe na yo iza kuguha ibitekerezo. Biba byiza iyo muri kumwe n’umuntu mukaganira mukagira ibyo mwemeranyaho n’ibyo mutemeranyaho, aho ni ho ikiganiro kiba cyatangiye kuryoha;
5.Ugomba kuba wifitemo inkuru zisetsa ukamuganiriza umusetsa mu gihe muri kumwe;
6.Muganirize ku bijyanye n’uburinganire , uzasanga abantu benshi iyo bageze kuri iyi ngingo birekura bakavuga;
7. Mugurire ikintu cyo kunywa igihe mugikomeje kuganira;
8. Reba ikintu kiri kuri we umubwire ko ari cyiza cyangwa ko wagikunze (Complimenting her) urebe n’uburyo abyakira, ariko akenshi biramushimisha;
9. Musezereho umugurira akandi kantu akeneye cyangwa ikinyobwa yifuza;
Ibi bitekerezo si byo kamara ku bijyanye no kuganiriza inkumi ku nshuro ya mbere, kuko buri muntu wese agira uburyo bwe, nawe ushobora kuba uzi uko ubigenza, wabisangiza abandi unyuze aho batangira ibitekerezo ku nkuru.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Yanditswe na Alfred NTAKIRUTIMANA
Umusaza witwa Leopord wo mu kagari ka Gahungeri, umurenge wa Gitambi wo mu karere ka Rusizi aravuga ko mu gihe hafashwaga abari barasigajwe inyuma n’amateka muri aka gace bagahabwa amabati 33 ngo yatunguwe n’uko uwari umunyamabanga nshingwabikorwa w’aka kagari yamuhaye amabati 10 amubwira ko andi bayibiye mu biro by’akagari,uyu munyamabanga nshingwabikorwa ushyirwa mu majwi we arabihakana akavuga ko nubwo amabati y’uyu musaza yari yabanje kwibwa ariko ngo yaje kumuha 33 nk’abandi bose.
Uyu musaza kuri ubu atuye mu nzu y’amabati 5 kuko mu mabati icumi bari bamuhaye yagurishijemo andi atanu kugira ngo abashe kubona uko yubaka akazu atuyemo.
Uwari umunyabanga nshingwabikorwa w’akagari ka Gahungeri witwa IYAMUREMYE Jean Bosco kuri ubu ari kuyobora akagari ka Hangabashi we avuga ko amabati y’uyu musasa koko yibwe ariko nyuma yakoresheje amafaranga ye bwite amugurira andi mabati bityo akaba yaramuhaye amabati angana nayabandi bose.


text:
Amateka y’umunsi mpuzamahanga w’abagore
Umunsi mpuzamahanga w’umugore ku isi wizihizwa ku itariki ya 8 werurwe buri mwaka, ukaba waratangiye kwizihizwa mu kinyejana cya 20, ubu ukaba wizihizwa mu bihugu hafi ya byose ku isi.
Kuri uyu munsi akenshi isi yose izirikana ibyiza byinshi abagore bagezeho, n’akamaro kabo mu buzima bwa muntu hatitawe ku bwenegihugu, ubwoko, ururimi cyangwa amashyaka ya politiki babarizwamo.
Uyu munsi mpuzamahanga w’umugore watangiriye muri Amerika y’amajyaruguru nyuma ugenda wamamara mu Burayi hose,ariko nyuma gato umugore yagiye agaragaza uruhare mu bikorwa bitandukanye biteza imbere igihugu maze umunsi mpuzamahanga w’umugore birangira wemewe n’umuryango w’abibumbye buri mwaka.
Amwe mu mateka y’uwo munsi
Mu 1909 : Umunsi mpuzamahanga w’umugore wizihijwe bwa mbere muri Leta zunze ubumwe za Amerika kuwa 28 Gashyantare . Uyu munsi ukaba wari wifujwe n’ishyaka ry’aba Socialiste mu rwego rwo kwibuka abakozi bari bahohotewe mu myivumbagatanyo yabaye mu 1908 I New York, imyigaragambyo yarwanyaga uburyo abakozi bafatwagamo butanoze.
Mu mwaka w’1910 : Mu nama yabereye Copenhagen, aba socialiste bemeje ko umunsi w’abagore ugomba kuba mpuzamahanga mu rwego rwo gushyigikira inkubiri zari hirya no hino zo guharanira uburenganzira bw’abagore.
Mu 1911 : nibwo hatangiye kuboneka umusaruro w’inama yari yabereye Copenhagen, aho ku itariki ya 19 Werurwe uwo mwaka, mu bihugu bitandukanye ku isi nka Denmark, Ubusuwisi , Ubudage na Australiya abantu barenga miliyoni biganjemo abagore bahuriye hamwe hatorwa bumwe mu burenganzira bw’ibanze bw’umugore , hanashyirwaho ibiro , hanasabwa ko ivangura rikorerwa abagore ku kazi ryahagarara.
1917 : Uburusiya bwatoye itegeko ryemerera abagore gutora kubera imyigaragambyo ikomeye bari bakoze barwanya akarengane kabakorerwaga.
Mu 1975 nibwo hatowe uminsi wiswe umunsi mpuzamahanga w’abagore , maze umuryango w’abibumye uhita wemeza ko tariki ya 8 Werurwe ari bwo hazajya hizihizwa umunsi mpuzamahanga w’umugore.
Mu mwaka w’1995, inama mpuzamahanaga yebereye I Beijing mu gihugu cy’Ubushinwa, yemeje ko umugore ku bushake bwe afite uburenganzira bwo gukora politiki, guhembwa no gukora imirimo imufitiye inyungu, no kuba mu muryango azira ihohoterwa n’ivangura.
U Rwanda rwatangiye kwizihiza munsi mpuzamahanga w’umugore kuva mu mwaka w’1975.
Uyu munsi urizihizwa mu gihe u Rwanda rwishimira urwego umugore w’umunyarwanda agezeho mu kwiteza imbere ndetse n’igihugu muri rusange cyane binyuze mu ihame ry’uburinganire.
Kuri uyu munsi usanga abagore bishimira uburenganzira bahawe ndetse no kuba barahawe ijambo mu buyobozi kuva mu nzego z’ibanze kugeza mu nzego nkuru z’igihugu.
Insanganyamatsiko y’umunsi w’abagore muri uyu umwaka wa 2017 mu Rwanda igira iti : “Munyarwandakazi komeza usigasire agaciro wasubijwe”


text:
Ku bufatanye n’umushinga Hinga Weze wa USAID, uruganda YARA rutunganya ifumbire mvaruganda rwegereje abanyakayonza aho bazajya bukura ifumbire badasiragiye bajya kuyikura i Kigali.
Umuyobozi w’AKarere ka Kayonza n’umukozi wa Hinga Weze mu gikorwa cyo gutaha ububiko bw’ifumbire
Havugimana Emmanuel ni umwe mu bahinzi utuye muri aka gace, yagize ati "Ubu umuhinzi azaza aza kuyifata bimworoheye, kuko ubundi hari igihe wajyaga ku mucuruzi wayo akakubwira ko bagiye kuyizana i Kigali wajya i Kigali bikagutwara menshi ariko ubu noneho tugiye kujya duhingira igihe kandi tuyikoreshe twongere umusaruro ahubwo impungenge dufite ni amasoko y’umusaruro".
Havugimana asaba ko n’ikibazo cy’amasoko y’umusruro gikwiye gushakirwa umuti urambye.
Niyombara Jacqueline avuga ko ubusanzwe iyi fumbire bayikuraga i Kigali bagahendwa n’amatike ariko ubu bakaba boroherejwe, avuga kandi ko bishimiye ko bazanafashwa kubona isoko ry’umusaruro, agira ati "Dukurikije ibiganiro bivugiwe aha turumva bigiye kuba igisubizo cy’ibibazo twari dufite kuko batubwiye ko tuzajya tubona ifumbiri hano hafi twaba twejeje n’imyaka tukayizana bakayitugurira ku giciro cyiza washaka no guhunika bakayiguhunikira".
Jaqueline asobanura ko biteze byinshi kuri ubu bubiko
Umuyobozi w’akarere ka Kayonza, Murenzi Jean Claude avuga iki gikorwa kizafasha abahinzi kurushaho guhingira igihe, yagize ati "Akarere ka Kayonza ni ak’ubuhinzi, bizafasha abahinzi bacu kubona ifumbiri hafi kandi ku gihe bagategura igihembwe cy’ihinga kare badakererewe".
Umuyobozi w’Akarere ka Kayonza, Murenzi Jean Claude
Akarere ka Kayonza ni kamwe mu turere tw’Iburasirazuba dukunze gukarirwa n’amapfa ashingiye cyane cyane ku izuba ryinshi, uretse kugezwaho inyongeramusaruro bakaba banakangurirwa gukoresha uburyo bwo kuhira imyaka mu rwego rwo kwirinda ingaruka ry’izuba.
Peter Ngugi, umuyobozi w’uruganda YARA Rwanda
Ububiko bw’ifumbire bwegerejwe abahinzi ni ubw’umushoramari Kadugara Frank, bukazajya bworohereza abahinzi kubona amafumbi ya YARA


text:
‘Feu Rouge’ zo muri Kigali zigiye kuvugururwa zikemure umubyigano w’imodoka
Mu rwego rwo kugabanya umubyigano w’imodoka (emboteillage) mu mihanda yo mu mujyi wa Kigali hagiye kujya hifashishwa amatara ayobora imodoka (Traffic lights/feu de circulation routière) akoresha ikoranabuhanga.
Ubuyobozi bw’Umujyi wa Kigali butangaza ko ayo matara ayobora imodoka abantu bakunze kwita “Feu Rouge”, akoresha ikoranabuhanga, azabasha kuyobora neza imodoka kuko ahari kuri ubu adafite iryo koranabuhanga.
Umubyigano w’imodoka mu mihanda ya Kigali ukunze kugaragara mu masaha ya mu gitondo na nimugoroba ubwo abantu batandukanye baba bajya cyangwa bava mu kazi.
“Feu Rouge” ziriho ubu nta bushobozi zifite bwo kuyobora imodoka uko byifuzwa. Hari igihe biba ngombwa ko zizinywa hakifashishwa Abapolisi.
Rangira Bruno, umuvugizi w’umugi wa Kigali avuga ko izo “Feu Rouge” zikoresha ikoranabuhanga bagiye kuzana zifite ubushobozi bwo kumenya icyerekezo kirimo imodoka nyinshi akaba ariho ziha burenganzira.
Agira ati “Kimwe mubyo dutegura gukora ni ugukoresha ikoranabuhanga mu kugenzura ibinyabiziga mu muhanda (Intelligent traffic management) aho ‘Feu Rouge’ zizajya zibasha kureba icyerekezo gifite imodoka nyinshi abe arizo zihabwa uburenganzira bwo gukomeza.”
Akomeza uvuga ko zimwe muri “Feu Rouge” zitagikora zigiye kuvugururwa ndetse ngo hari byinshi biri gukorwa kugira ngo ikibazo cy’umubyigano w’imodoka gikemuke birimo kwagura imihanda no guhanga indi mishya.
Ntagerura Jean Paul, umwe mu bashoferi bo mu mujyi wa Kigali avuga ko hari ubwo “Feu Rouge” zifunga ibinyabiziga, zigatanga uburenganzira ku muhanda utarimo ikinyabiziga.
Agira ati “Wasangaga hari ubwo zifunze ibinyabiziga mu muhanda zigatanga uburenganzira ku muhanda utarimo ikinyabiziga bigatinza abagenzi ariko kuba izizashyirwamo zizaba zifite ubushobozi bwo kumenya ahari imodoka nyinshi bizafasha cyane.”
Ibitekerezo ( 1 )
Zivugururwe kabisa abatugana bose banezerwe kandi bagende bali safe mu gihugu cyacu.
Nasabaga ko Police ko yagabanya aba police kuli feu rouge kuko kenshi nabo batera akaduruvayo,kuko benshi baba ari bashya bikabavanga,ndetse byagabanya na Ruswa.
Ubundi haricyo nabonye mu mahanga henshi aho maze kujya nta Police ubona ahagaze munzira ahagarika abantu nkuko mbibona Kigali kandi hari za camera.
Urakoze.


text:
Abahanzikazi Chaly na Nina mu minsi ishize nibwo bari bari ku mugabane w’uburayi aho bamaze iminsi myinshi batamira abakunzi babo, muri urwo rugendo rero aba bakobwa bagiriyemo ibihe byiza ariko nanone ngo hari ibintu bindi byababangamiye, byagiye bibatonda nko kurya ibiryo batamenyereye.
Charly na Nina mu kiganiro n’umunyamakuru wa Touchrwanda mu mperza z’icyumweru gishize ubwo bari bitabiriye igitaramo cya Dj Pius bamutangarije bimwe mu bintu byabashimishije ndetse nibyabagoye cyane bakigera ku mugabane w’uburayi aho bakoze ibitaramo birenga icumi.
Bagize bati tukigera ku mugabane w’uburayi icyambere cyanashimishije ni ukuntu bakiriwe neza n’urugwiro rwinshi ndetse bishimiye ukuntu abantu baho bitabira ibitaramo cyane kandi ubona babyishimiye. Ikindi bagarutseho mu bintu byababangamiye badashobora no kwibagirwa mu buzima bwabo n’ibiryo bariye ubwo bari bageze mu gihugu cy’ubudage maze bikabananira neza neza kubera kutabimenyera .
Ikindi aba bakobwa babonye kikabatangaza nuko ubwo bageraga mu gihugu cya Finland bari bagiye kwicwa n’iitotsi kubera ko muri icyo gihugu udashobora kumenya niba bwije cyangwa ari ku manywa ikirere cyaho ntikijya gihinduka na gato ibintu byabatangaje cyane.
Mu gusoza ikiganiro n’aba bakobwa twababajije imishinga bafite muri iyi minsi nyuma yo kwitabira ibitaramo ku mugabane w’uburayi ndetse n’ibindi bisaga bibiri bitabiriye mu gihugu cya Uganda ukongeraho nibwo bafashijemo Dj Pius, batubwiye ko bafite imishinga myinshi cyane irimo indirimbo z’amajwi n’amashusho bakaba bizeza abafana babo badahwema kubaba hafi ko bashonje bahishiwe .


text:
Umuryango utuye mu mudugudu wa Karugumya ,akagali ka kigarama, umurenge wa Musha ho mu karere ka Gisagara,babyaye umwana w’umukobwa umaze kugira imyaka ine ,ariko ubu akaba atarabasha kwicara ntavuga no kurya biragoranye.
Video y’umunsi
Umuryango utuye mu mudugudu wa Karugumya ,akagali ka kigarama, umurenge wa Musha ho mu karere ka Gisagara,babyaye umwana w’umukobwa umaze kugira imyaka ine ,ariko ubu akaba atarabasha kwicara ntavuga no kurya biragoranye.
Three entirely new devices. iPhone XS, iPhone XS Max, and iPhone XR. All-screen. Faster, more advanced Face ID. The A12 Bionic, the smartest and most powerful chip ever in a smartphone. A breakthrough camera system with Portrait mode and new software-enhanced, adjustable depth of field. And so much more.
Nyamasheke: Abaturage basabwe guhinga urusenda rweze bategereza amafaranga none amaso yaheze mu kirere
Abaturage bo mu murenge wa Karengera w’akarere ka Nyamasheke bavuga ko Umushoramari witwa Furaha abicishije mu buyobozi babashishikarije guhinga igihingwa cy’urusenda ngo kuko cyari kujya kibaha amafaranga abafasha kwivana mu bukene,gusa ngo aba baturage barahinze umusaruro umushoramari arawujyana ntiyabishyura,umuyobozi wa kamwe mutugari twahinzwemo uru rusenda we avuga ko bamenyesheje akarere ko abaturage bambuwe amafaranga gusa ariko ubuyobozi bw’aka karere ntibwigeze bugira icyo butangaza (...)
Hari abaturage n’abayobozi batavuga rumwe ku mikoresherezwe y’udusanduku tw’ibitekerezo dukunze kugaragara ku nzu zikorerwamo n’ubuyobozi cyangwa zitangirwamo serivisi zinyuranye, aho bamwe mu baturage bakemanga agaciro gahabwa ubutumwa buhanyuzwa nyamara ahubwo bamwe mu bayobozi bo bakavuga ko abaturage ubwabo aribo badakunze kudutangamo ibitekerezo.
Ni agace kazwi nko MUBUDURIRA bamwe bahita “ku isi ya 9”, gaherereye mu kagari ka Ruhango ,umurenge wa Gisozi.
TV na Radio one byamenye ko hari umugore wari umaze imyaka ikabakaba umunani afungiranywe mu nzu aho umuryango akomokamo warabujijwe kumugeraho aho yari ari mu murenge wa NDUBA ,akarere ka gasabo. Umuryango w’uyu mugore uvuga ko akimara kujya kwa muganga bakamutera ikinya kikamugiraho ingaruka,ministeri y’ubuzima ku bufatanye na CHUB bamuhaye amafaranga miliyoni 48 ariko umugabo we azubakishamo inzu andi ayashakamo undi mugore aho kuyavuzamo uwo wundi bari (...)
Kuri uyu wa kabiri Rwiyemezamirimo witwa Seburikoko Emmanuel yakubise umusaza wari ugiye kumwishyuza ngo dore ko yari amaze amezi 15 amukorera adahemba. Ubuyobozi bw’akagari ka Pera ko mu murenge wa Bugarama wo mu karere ka Rusizi aho uyu musaza yakubitiwe bwanenze ibyakozwe n’uyu rwiyemezamirimo.


text:
Iyi siporo yabaye mu gitondo cyo kuri iki Cyumweru, tariki ya 28 Mutarama 2018, yakorewe mu mihanda itandukanye y’i Rubavu yari yahejwemo ibinyabiziga nk’uko bikorwa mu yindi mijyi yo mu gihugu aho imaze gushinga imizi.
Abaturage bazindukiye muri siporo bagaragaje ko ibafitiye akamaro ndetse hari n’abo yakijije uburwayi babitangira n’ubuhamya.
Nyirahabimana Djalia avuga ko akora siporo kuko yamuvuye indwara yo kuribwa amaguru.
Yagize ati “Iyi siporo impamvu nyitabira ni uko nari ndwaye nkajya numva mu maguru harimo ibintu bindya, muganga ampimye asanga nta burwayi mfite. Yansabye kujya nkora siporo niruka nkajya no mu mazi, kuri ubu uburwayi bwaragabanutse nta kibazo nkigira.’’
Nizeyimana Patrick na we yavuze ko umubiri we ukora neza bikanatuma ingingo zidahungabana bitewe no gukora siporo.
Yagize ati “Ubu numva umubiri wanjye umeze neza ndetse ingingo ziri gukora neza bigatuma numva buri gihe mfite imbaraga.’’
Umuyobozi w’Ibitaro bya Gisenyi, Lt Colonel Dr Kanyankore William, yabwiye abaturage bitabiriye siporo ari umuti ku ndwara zinyuranye ndetse inafatwa nk’urukingo.
Yagize ati “Nk’abaganga turababwira ngo murye ibyo mushoboye kurya igihe cyose ukora siporo ariko n’utayikora. Kuri izi ndwara zitandura nta wundi muti kandi nubwo bawuguha ntacyo wamara udakora siporo. Nabonye benshi hano barwaye diabète ariko bampaye ubuhamya ko bakize, bavuye ku binini abandi bari ku nshinge kubera umuvuduko w’amaraso barabihagaritse kuko batangiye siporo.’’
Umuyobozi w’Akarere Ka Rubavu, Habyarimana Gilbert, wari mu bitabiriye siporo yashimangiye akamaro kayo ndetse avuga ko hashyizweho ingengabihe izabafasha kurushaho kwitabira iki gikorwa.
Yagize ati “Buri cyumweru twifuza ko za club zafasha abaturage kubona uburyo bwo gukora siporo. Twumvikanye ko bagiye gushyiramo imbaraga bakinjizamo abaturage bose mu mirenge ariko nibura ku cyumweru cya kabiri tukongera tugahura nk’abaturage ba Rubavu. Ibi bivuze ko tuzajya tubikora kabiri mu kwezi kuko nta kindi bidusaba uretse guhura tukazamura ubuzima bwiza bwacu.’’
Abitabiriye iyi siporo bipimishije ku buntu indwara zitandura, banagirwa inama n’abaganga.
Ubuyobozi bw’Akarere ka Rubavu bwafashe umwanzuro ko iyi siporo izajya ikorwa kabiri mu kwezi kugera ku rwego rw’imirenge yose.
Umunsi ngarukakwezi wahariwe siporo mu Mujyi wa Kigali ‘Car Free Day’ watangiye kuba inshuro ebyiri mu kwezi nyuma y’aho Perezida Paul Kagame mu Ukuboza 2017 yifuje ko yakongererwa amasaha.
“Car Free day” yabaye bwa mbere mu Rwanda ku ya 29 Gicurasi 2016, itangirijwe mu Mujyi wa Kigali iza no kugaba amashami mu bindi bice by’igihugu biri mu Ntara y’Amajyaruguru aho umubare w’abayitabira ugenda wiyongera umunsi mu munsi.
Car Free Day ni umunsi umaze imyaka myinshi witabirwa mu bindi bihugu cyane cyane iby’ibihangange wizihizwa tariki 22 Nzeri buri mwaka. Watangijwe ku rwego rw’Isi mu 2000, mu rwego rwo gukangurira abantu kugabanya kwanduza ikirere bakoresha ibinyabiziga bidasohora imyuka yangiza ahubwo rimwe na rimwe bakagenda n’amaguru cyangwa bagakoresha ibikoresho bitanduza ikirere nk’amagare mu ngendo.
Mu mijyi nka Bogota muri Columbia, Jakarta muri Indonesia, Kaohsiung muri Taiwan, Caracas muri Venezuela; Toronto, Montreal, Ottawa na Winnipeg hose muri Canada ni hamwe mu ho uyu munsi wamaze kuba nk’umuco.